Жаҳаннам олови 7 марта кучлими? 05.08.2015\nАссалому алайкум, ҳурматли Одилхон қори ака. Жаҳаннамнинг олови дунёникидан 7 маротаба иссиқроқ бўлади, деган гап тўғрими?\nКуфр сўзини мажбуран айтиш ҳукми қандай? 05.08.2015\nАссалому алайкум, устоз! Аллоҳ сиздан рози бўлсин! Ҳар бир саволимга тушунарли ва мукаммал жавоб бераётганингиз учун. Устоз, яна бир саволим бор эди: золим қўлига тушиб қолганда ёлғондан мусулмонмасман, дейиш жоизми? Илтимос, батафсилроқ жавоб берсангиз. Аллоҳ илмингизни зиёда қилсин! Бизга ҳам илм ато этсин!\nШаръий ва кавний ирода нима? 02.08.2015\nАссалому алайкум. Мен Ақидатут таҳовиянинг шарҳига Анвар Бадахшоний қилган талхисни ўқиш чоғида бир масалага тушунмадим. Унда шундай дейилибди: Муҳаққақ, Аҳли сунна вал жамоа уламолари, Аллоҳнинг Китобида ирода икки хилдир, дейдилар: шаръий ирода; кавний ирода. Шаръий ирода муҳаббат ва розиликни ўз ичига олган иродадир. Кавний ирода иккисига ҳам шомилдир. Шаръий иродани озроқ тушунгандай бўлдим, яъни Аллоҳ рози бўлган ҳолда ирода қилиши, худди солиҳ амалларни мўминга ирода қилгани каби. Балки бу тушунишим ноқис бўлгандир. Шунинг учун сиздан сўрашни лозим деб топдим. Илтимос, мана шу масалани тушунтириб берсангиз. Балки матн шарҳида Абул Изз Ҳанафий кенгроқ тушунтиргандирлар. Бадахшоний бўлса, хулосасини айтганлар.\nОдам алайҳиссалом бўйи неча метр бўлган? 31.07.2015\nАссалому алайкум. Сизга саволим бор: Одам алайҳиссалом ва қавмининг бўйи неча метр бўлган?\nСилаи раҳм қилмаганимиз учун гуноҳкор бўламизми? 29.07.2015\nАссалому алайкум! Сизга қуйидаги савол билан мурожаат этмоқчийдим. Биз опа ва укани болалари ўқиш ва иш юзасидан оиламиздан узоқ бошқа шаҳарда яшаймиз. Ёшлигимиздан битта ҳовлида катта болганмиз. Олдинлари бир-биримиз билан иноқ бўлганмиз. Яни иккита акам ва мен. Анча йиллардан бери бир шаҳарда яшаб, бир-биримизнинг ҳолимиздан хабар олмаймиз. Улардан бири оилали. Мен эса талабаман. Силаи раҳм қилмаганимиз учун уччаламиз гуноҳкор бўламизми? Ёки эркаклар сингилларидан хабар олмагани учунми? Жавобингиз учун раҳмат.


Озод Шарафиддинов. Миллатни уйғотган адиб - www.ziyouz.uz\nБош саҳифа Илм ва фанАдабиётОзод Шарафиддинов. Миллатни уйғотган адиб\nАгар мендан шунча йил яшаб умрингдан топган қувончинг ва мамнуниятинг нима бўлди деб сўрасалар, мен ҳеч иккиланмасдан Ойбек ва Ғафур Ғулом, Абдулла Қаҳҳор ва Шайхзода каби буюк сўз санъаткорлари билан замондош бўлганим, уларнинг суҳбатларидан баҳраманд бўлганим, бетакрор асарларИдаги гўзаллик ва нафосат сирларини кашф этиб, вояга етганим бўлди, деб жавоб берардим. Агар мендан ушалмай қолган орзуларинг, армонларинг борми деб сўрасалар, ҳа, улар тўғрисида, айниқса, Ойбек ҳақида адабиётшунос сифатида ёлчитиб ёзолмаганим, унинг асарларидаги битмас-туганмас бойликни кўнгилдагидек қилиб китобхонларга етказиб беролмаганим менга армон бўлиб қолди, деб жавоб берардим.\nБилмадим, нега шундай бўлдикин? Эҳтимол, шўро замонидаги сон-саноқсиз мафкуравий чеклашлар асоратидан қутула олмаганим сабаб бўлгандир. Ёки Ҳомил Ёқубов, Матёқуб Қўшжонов, Наим Каримов, Бахтиёр Назаров, Иброҳим Ғафуров каби забардаст ойбекшунослар панжасига панжа уришдан ҳайиққандирман. Балки ҳамиша Ойбекнинг вужудидан уфуриб турадиган улуғворлик қаршисида ўзимни ожиз сезгандирман. Бўлмаса, Ойбек ҳақида ёзмадим эмас, анчагина ёзганман. Ҳатто айрим мақолаларим «Вопросы литературы» каби нуфузли журналларда ҳам эълон қилинган эди. Лекин, барибир, бу мақолалар кўнгилдагидай бўлиб чиқамас эди. Уларда Ойбекка муносиб бўлган пафос етишмасди, сўзлар алланечук рангсиз ва суст бўларди. Бу гал ҳам шундоқ бўлди. Куюнчак олимларимиздан Абдуллажон Аъзамов менга Ойбек таваллудининг юз йиллиги олдидан бирон мақола эълон қилишни маслаҳат берди. Бу таклиф менга маъқул тушди ва дарҳол бошқа ишларни йиғиштириб, мақолани ёзишга киришдим. Аввалига ишлар силлиқ кечди — қалам кўк денгиз узра сузиб кетаётган оқ елкандай қоғоз узра силлиқ югура кетди. Ҳаш-паш дегунча ўн-ўн беш саҳифани қоралаб ҳам қўйдим. Бироқ шундан кейин иш таққа тўхтаб қолди. Қарасам, яна ўша эскича қараш, яна сийқа жумлалар, Ойбек асарларининг руҳидан узоқ мулоҳазалар.\nМақолани шу аҳволда давом эттиришнинг маъниси йўқ эди. Ёзишни тўхтатиб ўйлай бошладим. Бу орада эски дардим қўзғаб, шифохонага ётишга мажбур бўлдим. Оғриқ кучайгандан кучайди. Кўргани келган дўсту ёрон «Худо дардни севган бандасига юборади» деб менга тасалли беришарди. Кимдир: «Худо бандасига чидай олмайдиган дард юбормайди» деб мени сабр-бардошга чақирди. Шифохонага ётганимдан икки-уч кун ўтгач, дорилар ўткирлик қилдими ё бошқа сабабданми, анча оғирлашиб қолдим. Ҳаттоки хотин билан рози-ризолик ҳам тилашиб олдик. Қўрқинчли ва оғриқли кунлардан бири бошланди. Оғриқдан чалғиш учун яна ҳар нарсаларни ёза бошладим. Назаримда, сира оқариб тонг отмаётган бу тун ҳаётимдаги охирги тун бўладигандек эди. Билмадим, кейин ухлаб қолдимми ёки босинқирай бошладимми — ҳарқалай, хонамнинг энг қоронғи бурчагидан бир махлуқ ўрмалаб чиққандай бўлди ва менга қараб карнайдан чиқаётганга ўхшаш овозда «Ҳали фурсатинг битгани йўқ, ҳали зиммангда ишларинг бор», дегандай бўлди.\nУч-тўрт тўлғонганимдан кейин, англадимки, бугунги тун ҳали охиргиси эмас экан. Шундай қилиб, ажалнинг кўзига тик қараб, алахсираб ётган одам Худонинг қудрати билан яна бир марта ўлимдан қолганига ишондим ва тонгга яқин ухлаб қолдим. Эртасига оғриқ камайди. Профессор Бобожонов ва профессор Тефаев бошлиқ врачлар ва ҳамширалар кўплашиб, жонимга оро киришди. Мен тунги воқеани Тефаевга гапириб бердим. У ўрнидан туриб палатадан чиқиб кетди-да, зум ўтмай, бир даста қоғоз кўтариб келди. «Мана қоғоз. Аста-аста, кучингиз етган қадар ёзиб туринг». Мен яна ўйлашга тушдим. Энди яна адабиёт ҳақида, Ойбек тўғрисида ёзилажак мақола ҳақида фикрлай бошладим. Унинг шеърлари насрий асарларини эслатди. Албатта, унинг йигирма жилдга жо бўлган роман ва қиссаларини, шеър ва достонларини бирваракайига эслашнинг имкони йўқ эди. Шунинг учун биринчи навбатда ўзим ёқтириб келган «Қутлуғ қон» ва «Навоий» романини эсладим, ҳатто баъзи саҳифаларини қайта ўқиб чиқдим. Шунда ғалати бир ҳол рўй берди — илгаридан таниш бўлган саҳифалар бирдан бошқача салобат касб этди, уларнинг рангин қирралари кўз ўнгимда ўзгача бир тароват билан жилоланди. Менга аён бўлдики, ўзбек романлари ичида олтинчиси ва еттинчиси бўлиб майдонга келган бу асарлар мазмун жиҳатидан ҳам, бадиият жиҳатидан ҳам жаҳоннинг ҳеч қайси асаридан қолишмайди. Улар фавқулодда зўр истеъдод билан яратилган баркамол асарлар эди. Шундан қирқ йилча аввал университетдаги математик дўстларим билан бўлиб ўтган бир баҳс эсимга тушди. Синчков математик дўстим «Қани айтгин-чи, ҳозирда ўзбек романларидан қайси бири XXI асрга ўтади?» деб сўраб қолди. Мен бу тўғрида ўйламаган эканман — дабдурустдан нима дейишимни билмай қолдим. Кейин ҳушимни йиғиштириб олиб, «Навоий» романи», деб жавоб бердим. «Шунақами? Билмадим-ов», деди дўстим ишонқирамай. Буни қарангки, адашмаган эканман. Лекин ўшанда «Қутлуғ қон»ни ҳам қўшиб айтишга тилим бормаган эди — адашган эканман. «Қутлуғ қон» бугун, XXI асрда ҳам яшашда давом этяпти.\nХўш, бу романга қандай омиллар умрбоқийлик бахш этган — қайси сифатлари уни ўзбек романлари ичида энг баркамолидан бирига айлантирган? Умуман, ўзбек адабиётшунослари романнинг фазилатларини анча батафсил таҳлил қилишган — уларни бу ўринда яна бир марта такрорлаб ўтиришнинг ҳожати йўқ. Мен фақат айрим ўринларгагина диққатни жалб қилмоқчиман.\nАввало шуни таъкидлаш керакки, роман том маънода реалистик асардир. Унда фақат Йўлчи, Мирзакаримбой каби етакчи қаҳрамонларгина эмас, бошқа иккинчи даражали персонажлар ҳам ғоятда мукаммал ишланган — уларнинг ҳаммаси ўзининг бетакрор белгиларига эга. Романда улар қандай ўрин тутишларидан қатъи назар, бир умрга китобхон хотирасида муҳрланиб қолади. Табиийки, ёзувчи улар ўртасида Йўлчига алоҳида ўрин беради, уни бениҳоя илиқ меҳр билан тасвирлайди. Сюжет ривожида Йўлчи характери аста-секин очила боради ва ундаги фазилатлар маржондек тизилиб, Йўлчининг ички дунёсини тугал очиб беради. У кўп фазилатлар эгаси, лекин бу уни идеал образга айлантирмайди. Муаллифнинг маҳорати шундаки, у Йўлчи образини тасвирлашда романтик чизгилар ва рангларни бемалол ишлатишдан чўчимайди, лекин айни чоғда ҳеч бир нуқтада реализм қонунларидан бирон марта ҳам чекинмайди. Натижада мардлик, тантилик, маънавий юксаклик, жасорат, теран ақл-идрок, олижаноблик каби сифатлар ғоятда ҳаётий тарзда тасвираланади. Умуман, табиий шаклда намоён бўладиган ҳаётийлик муаллиф услубининг етакчи фазилатини ташкил қилади. Натижада Йўлчи шунчаки бир шахс сифатида эмас, бутун ўзбек халқининг тимсоли сифатида гавдаланади. Унинг эволюцияси, қишлоқдан келиб шаҳар муҳитини кашф этганки, XXI аср бошидаги ўзбеклар ўртасида бошланган янги уйғониш жараёнини ўзида акс эттиради. Йўлчи ўзининг ҳаётий принциплари Мирзакаримбойлар дунёсининг ахлоқига тубдан зид эканини англайди, ўзининг маънавий-ахлоқий ақидалари беқиёс даражада юксак эканини идрок этади. Китобхон муаллиф билан бирга келажак Йўлчиларники деган эътиқодга келади. Ҳаёт қозонида обдон қайнаган Йўлчи жисмонан ҳалок бўлса-да, маънавий жиҳатдан ғолиб чиқади. У том маънода уйғонади, бу уйғониш эса миллий уйғонишнинг бир босқичи эди.\nХудди шунга ўхшаб, «Навоий» романида ҳам муаллиф буюк шоир характерини яратиш билан чекланмайди, балки XV асрдаги ижтимоий муҳитни ҳам жамики ички зиддиятлари ва мураккаблиги билан кўрсатади. Бироқ бу романнинг маърифий аҳамияти ҳам каттадир. Ўтган асрнинг 40-йилларида — Навоий таваллудининг 500 йиллигини нишонлашга қарор қилинганда, ҳали халқ Навоий сиймоси билан унчалик таниш эмас эди. Хондамир, Восифий каби ўтган улуғ муаррихларнинг асарларини ҳисобга олмаганда, Алишер Навоий ҳақида маълумот берадиган тайинли асарлар йўқ эди. Бунинг устига яқиндагина ёзувини ўзгартириб, ёппасига саводсизга айланган халқ учун унинг тиши ўтадиган ёзувда Навоий асарлари нашр этилганча йўқ эди. Хуллас, Ойбек романи кенг халқ оммасига Навоийнинг сиймоси, қиёфаси ва ижоди ҳақида, айтиш мумкинки, илк марта атрофлича тасаввур берар эди. Ҳатто қай бир нуқталарда биз бугунга қадар ҳам Навоийни шу роман орқали тасаввур қиламиз.\nБу романда ҳам олис Ҳиротнинг ҳаёти бениҳоя аниқ ва қабариқ ҳолда тасвирланади ва Ойбек Навоий характерини яратар экан, биринчи навбатда, унинг буюк гуманист эканига, нафақат санъаткор, балки мутафаккир сифатидаги қарашларини ифодалашга алоҳида аҳамият беради. Натижада, ўша пайтдаги атама билан айтганда, Чиғатой улуси, яъни бугунги ўзбекларнинг боболари, бошқача айтганда, буюк бобомиз Амир Темурнинг бевосита авлодлари жаҳон цивилизациясига катта ҳисса қўшган, жаҳон гуманизмининг шаклланишида фавқулодда катта ўрин тутган, юксак маданият эгаси, ёрқин интеллектуал салоҳияти билан кўриниб турган халқ бўлгани очиб берилган.\nНавоий образини бундай талқин қилиш ҳам ғоятда катта аҳамиятга эга эди — бу ҳам бевосита миллатни уйғотишда жуда муҳим рол ўйнайди. Шулар билан бирга «Қутлуғ қон» ва «Навоий» романларининг аҳамияти билан чекланмайди. Менинг назаримда, Ойбек нафақат санъаткор сифатида, балки мутафаккир олим сифатида ўзбеклар тарихининг ички оқимларига чуқур нигоҳ ташлайди, бу тарих ҳудудий жиҳатдан ҳам, хронологик жиҳатдан ҳам ўзбеклар тарихи тарқоқдек, парчаланиб кетгандек кўринса-да, аслида бир халқнинг тарихи бўлганини кўрсатади, бу бўлакларнинг мантиқан боғлаб турадиган ришталарини топади. Албатта, буни у ошкора тарзда, яққол кўриниб турадиган шаклда қилган эмас, у шароитда бундай қилишнинг имкони ҳам йўқ эди, ўз миллатини улуғлаш, унинг ижобий сифатларини мадҳ этиш бутун дунёда ижобий ҳодиса деб қаралса-да, бизнинг шўро мамлакатида бу миллатчилик деб ҳисобланар ва бу йўлга кирган ҳар қандай фикрловчи одам даҳшатли таъқиблар хавфига ва ҳатто жисмонан фаол ҳаётдан четлаштириш хавфига ҳам рўпара келар эди. Шунинг учун миллатни уйғотишга, миллий онгни ўстиришга, халқни ўз-ўзини танишига йўналтирилган ҳаракатлар кўп ҳолларда эзоп тилида, рамзий шаклларда олиб бориларди.\nШу ўринда бир нарсани таъкидлаб ўтиш керак — бугун ҳаммамиз «миллат», «миллий онг», «миллатнинг уйғониши» каби ибораларни ҳеч тортинмасдан бемалол қўллаяпмиз. Албатта, бу ҳам мустақиллигимизнинг шарофати, миллий эркинлигимизнинг ҳосиласидир. Истиқлол бизга тарихимизни қайтариб берди ва миллий онгимиз, миллий уйғонишимиз тўғрисида ҳақиқатни айтишга, ҳаққоний фикрлашга имкон берди. Бугун биз шу имконият туфайли узоқ ўтмишда ва нисбатан яқин тарихда яратилган буюк маънавий қадриятларимизга эга бўлдик. Бу ишда бошқа олимларимиз ва адибларимиз қаторида Ойбекнинг хизматлари чиндан ҳам буюкдир. Шунинг учун халқимиз бу адибни «Буюк хизматлари учун» ордени билан тақдирлаганини катта мамнуният билан қабул қилди.\nМиллатни уйғотиш салоҳиятига эга бўлган адиб фавқулодда бадиий қимматга эга бўлган асарлар яратишдан ташқари, юксак инсоний фазилатларга ҳам эга бўлмоғи зарур. Назаримда, Ойбек ана шундай инсон эди. Эҳтимол, бироз муболаға бўлар, лекин ўйлайманки ёзувчилар орасида ХХ асрда иккита комил инсон ўтган бўлса, уларнинг бири Ойбекдир, агар битта бўлган бўлса, у ҳам Ойбекдир. Минг афсуски, менга Ойбек билан етарли даражада мулоқотда бўлиш насиб этмади. Шунинг учун мен унинг шахсий одатларини, ички дунёсини етарлича тасаввур қилолмайман. Бироқ Ойбек билан бирга ўқиган Ҳомил Ёқубовга ва Субутой Долимовларнинг эслашларига қараганда, у техникумда талабалик вақтида ўқувчилар ўртасида жуда катта ҳурматга эга бўлган. У талабалар ичида ҳар нарсага қизиқувчанлиги билан ажралиб турган. У ғоятда ташаббускор бўлган — ҳар хил баҳслар, адабий кечалар, шеърхонликларга бош-қош бўлган. Ойбекни билганлар унинг ақл-заковати теран бўлганини айтишади. Шу билан бирга, унинг характерида ижтимоий адолат туйғуси кучли бўлган. Маълумки, ҳар қандай жамиятда ҳам ижтимоий адолатни барпо этмоқ учун кураш жуда катта шижоат ва жасоратни талаб қилади. Бундай одам кўп жиҳатдан кўкрагидаги юрагини суғуриб олиб, зулматда йўлдан адашган юртдошларига, қабиладошларига йўл кўрсатган афсонавий Данкони эслатади. Фақат Ойбек Данкодан фарқ қилароқ, «социалистик зулмат»ни маърифат нури билан, ақл-заковат нури билан ёритмоқчи бўлган. Назаримда, ўшшайган бадқавоқ қоялар салтанатида уларнинг совуқ нигоҳларини писанд қилмай, бир сават оқ ҳарир гулларни қуёшга тутиб, нурга интилган наъматак тимсолида Ойбек ўзининг асл ниятини тасвирлаган. Бунинг учун эса ўша шароитда катта жасорат керак эди, ўзлигидан кечмай туриб, том маънода қаҳрамонлик йўлини тутмай туриб шундай тимсол яратишга журъат қилиш қийин эди. Унинг жасорати нечоғлик катта ва муҳим бўлганини тасаввур қилиш учун Ойбекнинг бошқа адиблар қаторида бутун умри давомида «занжирбанд шер» ҳолатида яшаганини, ҳар кун, ҳар соатда сайёднинг домига илиниш хавфи билан яшаганини эслаш кифоя. Вазият яна шу билан оғирлашганки, Ойбек яшаган муҳитда ҳукмрон кучлар қўрқув салтанатини барпо этганлар, ҳар бир одам хавотирда, таҳликада яшашга мажбур бўлган.\nОдамлар ўртасидаги энг кучли инстинктлардан бири ўз ҳаётини сақлашга интилиш инстинктидир. Тоталитар тузум шароитида жамият ҳаётининг ҳамма жиҳатларини белгилайдиган муҳим туйғу қўрқувдир, қўрқув ҳар қандай одамни ҳам лоқайд қилиб қўяди. У теварак-атрофидаги ҳодисаларга бефарқ бўлиб қолади. Ҳаётда Шчедриннинг тангабалиғининг фалсафаси ёхуд «Синчалак»даги Эшоннинг отаси уқдирган: «қозиқнинг учи эмас, кети ҳам эмас, ўртаси бўлиб яшаш» ақидаси тантана қилади. Бу эса манқуртлик сари қўйилган биринчи қадамдир. У жуда қисқа фурсатда одамни карахт қилиб, уни фаолликдан маҳрум этади. Афсуски, шўролар замонида ўзбек халқи бу иллат билан жиддий заҳарланган эди. Фақат минглардан, юз минглардан биригина адолат йўлида унинг ҳимоясига бирор оғиз гап айтишга журъат топар эди. Шундай бўлгани учун Ойбекнинг шахсий ҳаётда соғлом адабиёт учун дадил кураши кишини ҳайрон қолдиради. Мен бу ўринда 1927 йили Чўлпон тўғрисидаги баҳсда Ойбекнинг ҳеч иккиланмасдан шоирни ҳимоя қилганини назарда тутяпман. Ўшанда Чўлпон очиқдан-очиқ «совет халқига ёт шоир», деб эълон қилинган эди. Уни «буржуа зиёлиларининг шоири» деб эълон қилишган. Ойбек уни ҳимоя қилади. Пушкинни мисол келтириб, адабиётнинг спецификасини эслатади, шеър ва шоирни теранроқ тушунишга, истеъдодни қадрлашга ундайди. Шунда Ойбек бор-йўғи 22 ёшда эди. Махсус органлар, эҳтимол, уни ёшлиги учун бир марта кечиргандирлар. Йўқ, бунга ишониб бўлмайди. Улар шунчаки арқонни узун ташлаб, бир йўла улгуржи ўлжа олишдан умидвор бўлган бўлишлари мумкин. Ўшанда Ўзбекистон компартиясининг биринчи котиби бўлмиш Акмал Икромов Ойбекни жиндай суяб ғоявий-сиёсий хатосини уқдириб ўтган эди. Бироқ бу адибга «сабоқ» бўлмайди. У «шаккоклик»ни давом эттиради. У 30-йилларнинг ўртасида «Абдулла Қодирийнинг ижодий йўли» деган рисолани эълон қилади. Маълумки, 20-йилларнинг охири 30-йилларнинг бошларида бу буюк ижодкор ҳам аёвсиз танқид остида қолган эди.\nАйниқса, ўша пайтда нуфузли партия идораларида хизмат қилган Сотти Ҳусайн «Ўтган кунлар» деган катта мақола ёзиб, «Ўтган кунлар»нинг соғ жойини қолдирмаган эди. Бироқ унинг мақоласи вулгар социология позициясидан ёзилган бўлиб нафақат Абдулла Қодирийни аёвсиз қоралаган, балки бутун адабиёт ривожини нотўғри йўлга солиб юборишга ҳам қодир эди. Ойбек нафақат Абдулла Қодирийни ҳимоя қилади, балки рак касалига ўхшаш адабиётни ҳалок этиши муқаррар бўлган вулгар социализмни ҳам аёвсиз фош қилади. Бунинг учун ҳам чуқур билим билан бирга катта жасорат ва фидойилик ҳам керак эди. Буларнинг бари айрим одамларимизнинг ғашини келтирмай қўймас эди. Ўзини ҳукмрон мафкуранинг соқчилари деб билган бу одамлар Ойбекка яширин душман сифатида қарашган ва унинг ишларига ҳар томонлама тўсқинлик қилишган. Натижада, у ишлардан кетишга мажбур бўлган, рафиқасининг арзимаган маошига тирикчилик қилиб, шундай шароитда «Қутлуғ қон» романини ёзиб тугатган. Ҳукмрон мафкура муҳиблари ҳатто «Қутлуғ қон»дан ҳам ғоявий иллат топишади — унга ёпишса-ёпишмаса инқилобчи Петров образини киритиб, уни Йўлчига устоз қилиб қўйишга мажбур этишади. 1937 — 38 йиллар шароитида Ойбек «дўстлари»нинг талабига ён беришга мажбур бўлади — натижада романда сўгалга ўхшаган совуқдан-совуқ бир боб пайдо бўлади.\nОйбекнинг жасорати, дадиллиги, адабиётга фидойи садоқати баъзи бир асарларни рўёбга чиқаришдаги саъй-ҳаракатларида ҳам кўринади. Яқинда таниқли шоир Рамз Бобожоннинг янги китоби чиқди. Унда шоир 60-йилларнинг сўнгидаги бир воқеани эслайди. У пайтларда Рамз Бобожон Ғафур Ғулом номидаги нашриётда директор бўлиб ишлаган йилларда бўлса керак — нашриётга «Тирик сатрлар»нинг қўлёзмаси келади. Китоб 20-йилларга бағишланган эди. Унда жадидлар ва «миллатчи» саналган шоирларнинг, шу жумладан, Фитрат ва Чўлпон ижодидан намуналар ҳам берилган эди. Бунақа «ғалвали» асарлар одатда тақриз қилинар, «хатолари» тузатилиб, кейин босишга рухсат бериларди. Китобни Ойбекка тақризга беришади. Ойбек ундаги мафкуравий баҳсли ўринлардан тап тортмай китобга ижобий тақриз беради. Китоб 1968 йили босилиб чиқади, афсуски, бу пайтда Ойбек ҳаётдан кўз юмган эди. Шундан фойдаланибми, йўқми, партия мутасаддилари китобни тарқатишни таъқиқлаб қўйишади. Бу мисол Ойбекнинг ҳақиқий адабиёт учун кураши умр бўйи давом этганини кўрсатади.\nОйбек ижодда шахсан ўзига тааллуқли масалаларда ҳам ақл бовар қилмайдиган даражада олижаноб эди. Унга ҳатто бир вақтлар ўзига ёмонлик қилган одамларнинг тагига сув қуйишга интилиш ҳам бегона бўлган. Мана, унинг ҳаётида рўй берган ва ҳозирга қадар ҳаммани ажаблантириб келган бир воқеа.\n1946 йили «Навоий» романи мамлакатдаги энг юксак адабий мукофот билан тақдирланди. Ўша давр таомилига кўра, бундай асарлар мутлақо танқид қилинмасди, чунки ҳар қандай танқид «халқлар доҳийси»га тегиб кетиши мумкин эди. «Навоий» романи ҳам аввалига 3-4 йил ҳамма жойда мақтаб кўкларга кўтарилди. Кейин эса бирданига булутсиз осмонда чақмоқ чақнагандек, республика газетасида Ботир Файзиев деган одамнинг катта мақоласи босилди. Унда романда тасвирланган Биноий ва Навоий муносабатларини рўкач қилиб, муаллиф Ойбекни тожик халқига туҳмат қилишда айблаган эди. Унинг фикрича, Ойбек тожик ва ўзбек халқларининг тарихий дўстлигини бузиб кўрсатган ва ашаддий миллатчиликка йўл қўйган. Мақоладан кейин ғийбат ва бўҳтон қозони жўш уриб қайнай кетди — Ойбекнинг бошига қора булутлар ёғилди, Академияда, Ёзувчилар уюшмасида, яна бошқа баъзи ташкилотларда муҳокама устига муҳокамалар бўлди — кечагина лауреат, зўр истеъдод сифатида шуҳрат қанотида учиб юрган Ойбек бир зумда лойга қориб ташланди, сиёсий айбдор қилиб қўйилди. Бу эса қамоққа ва сургунга олиб борадиган йўл эди. Хуллас, Ойбек жуда оғир касалга учраб, йиқилиб қолади ва шу йиқилганича умрининг охиригача ўзига келолмайди. Унинг тили дудуқланиб, қўли қалам тутишга ярамай қолади. Бу мудҳиш воқеанинг илҳомчилари ва ташкилотчиларини Ойбекнинг рафиқаси Зарифа опа «Менинг Ойбегим» китобида батафсил ёритиб берган. Табиийки, жамоатчилик бу бўҳтонлар ярмаркасини бошлаб берган Ботир Файзиевни қаттиқ қоралади. Орадан йиллар ўтди — бу ғалваларнинг туҳматлиги аниқ бўлди, ҳақиқат тикланди. Лекин Ойбекнинг соғлиғи тикланмади. Бу ўринда Зарифа опанинг Ойбекка садоқати ва вафодорлигини таъкидлаб, уни алоҳида эҳтиром билан тилга олиб ўтиш керак. Зарифа опа беморнинг аҳволини имкон қадар енгиллатишга ҳаракат қилди, уни салкам ўн саккиз йил парвариш қилди ва бу билан чекланмади. Ойбекка тааллуқли ҳар қандай ҳужжатни, ҳар лахтак қоғозни авайлаб асради. Ойбекнинг кейинги асарлари Зарифа опанинг саъй-ҳаракатлари билан дунё юзини кўрди. Шу тариқа Ойбекнинг дастлабки 45 йиллик умри шундоқ ҳам осон кечмаган бўлса, сўнгги 15-16 йили турган-битгани жисмоний ва руҳий азобларга тўла бўлди.\nМен буни ўйлар эканман бошқа бир атоқли ўзбек ёзувчисининг аламлар бағрини тешиб ўтганда, ҳукмрон мафкура муҳибларининг фаросатсизлигидан бўғилиб кетганда «Нега онам мени ёзувчи қилиб туғдийкин!» дея фиғон чеккани эсимга тушади. Ҳа, Ойбек кўп йиллар мобайнида ўз нурлари билан халқ қалбини чароғон қилиб келган гавҳар эди, бизнинг иккиюзламачи муҳитимиз туфайли, чинакам истеъдодларни оёқости қилган мудҳиш тартиблар туфайли бу гавҳар хира тортди.\nКейин янада қизиқ бир воқеа рўй берди. Кунлардан бирида кафедрамизга ранглари сўлғин бир одам кириб келди. Биз уни тузукроқ танимас эдик. У қўлтиғидаги семиз картон папкасини олар экан, бир томонга қараб туриб худди нимадандир пушаймон одамдек паст овозда ўзини таништирди. «Ботир Файзиевман. Ойбек ҳақида диссертация ёзган эдим. Шунга оқ йўл берсанглар…» Бу гапни эшитиб ҳаммамизнинг ғашимиз келди — у билан тузукроқ кўришмадик ҳам, ишини қўлига қайтариб бериб, бошқа жойга олиб боришни маслаҳат бердик. У тарвузи қўлтиғидан тушиб, ишини қўлтиқлаб чиқиб кетди. Шу кетганича ҳар хил илмий ташкилотларнинг эшигини қоқиб анчагина юрди. Халқ назаридан қолиш ёмон нарса экан. Ҳеч қаерда унга рўйхушлик беришмади. У боши берк кўчага кириб қолган эди. Биз — домлалар, илмий ходимлар, сирасини айтганда, унчалик бағритош одамлар эмасмиз. Лекин шунга қарамай Ойбекка нисбатан хоинлик қилган одамга муносабатимиз илимади-илимади. Ботир Файзиевни Ойбекнинг уйига Носир Фозилов бошлаб келибди. Ҳеч кимдан илтифот кўрмаган Ботир Файзиевнинг Ойбекнинг ўзидан ёрдам сўрашдан бошқа иложи қолмабди. Ойбек эса унинг ишига ижобий мулоҳазалар билдириб, тақриз ёзиб берибди. Носир Фозилов билан меҳмонни кузатиб чиққан Ойбек ҳовлида кийик билан бўри боласи ёнма-ён турганини кўрибди ва дудуқланиб «Одам… ҳам шунақа бўри билан ёнма-ён туради», дебди. Хуллас, ҳар нима бўлганда ҳам, Ойбек унинг гуноҳидан ўтиб ижобий тақриз берганидан кейин, кўп ўтмай, Ботир Файзиев диссертациясини ҳимоя қилиб олди. Бироқ ҳимоя қилгани билан унинг бири икки бўлиб қолгани йўқ. Шунақа — халқ назаридан қолиш ёмон бўлар экан, бунақа одамнинг ўнгарилиши жуда қийин бўлар экан.\nЎшанда анча вақтгача мен Ойбек аканинг нега бу одамнинг гуноҳини кечиргани сабабини англаёлмай юрдим. Менга қолса, шахсан мен уни кечира олмасдим. Лекин Ойбек ака мен эмас, Ойбек ака-да. Эҳтимол, у Толстойнинг «Ёвузликка ёвузлик билан жавоб берма», деган ақидасига амал қилгандир. Ҳар ҳолда, кейинроқ ўйлаб қарасам, бировнинг гуноҳидан ўтган Ойбек ака янада олижаноброқ ва салобатлироқ кўриниб кетди. Албатта, Ойбек Ботир Файзиевнинг бу можаролар ташкилотчиси эмас, оддий бир ижрочиси бўлганини яхши билган ва шунинг учун у билан олишиб ўтиришни эп кўрмаган. Ҳар ҳолда, Ойбекнинг кечиримлилиги ва олижаноблиги унинг том маънодаги бағрикенг, серсаховат инсон эканидан далолат бериб турибди. Бу билан буюк адиб одамларга яна бир карра олижанобликдан сабоқ берди.\nОйбек ака шунақа қийин замонда ҳаёт кечирган эди. Унинг карвони, шоир айтгандек, итлар галаси орасидан ўтган эди. Ойбек яшаган муҳит талантли одамларни чиқиштирмайдиган, тилли-забонлиларни ёқтирмайдиган, фақат мутелар ва лаганбардорларга, чақимчилар ва ҳасадгўйларга кенг йўл очиб қўйган муҳит эди. Бу муҳитда яшаган заифроқ одамлар ундан бошдан оёқ жирканч иллатларга бурканиб чиққан эди. Фақат Ойбекка ўхшаган қалби тоза, энг юксак даражадаги инсонийлик мақомига эга бўлган олижаноб инсонгина бу муҳит иллатларини юқтирмаган. Нопоклар ичида покиза қолиш ҳам улуғликнинг белгисидир.\nШундай қилиб, Ойбек истеъдод учун унча қулай бўлмаган оғир замонларда яшаган бўлса-да, энг мураккаб талатўплар орасида ҳам, мудҳиш қирғинбаротлар шароитида ҳам инсон ўзининг инсоний қадр-қимматларини сақлаб қолиши мумкин эканини ва бу фақат унинг ўзигагина боғлиқ эканини исбот қилди.\nМен бу гал шифохонада умримдаги энг оғир кунларимни ўтказдим. Охир-кети кўринмайдиган оғриқли дардчил тунларда неча марталаб ажалнинг кўзига қарадим ва бу гал ҳам чоҳ лабидан омон қайтдим. Энди ўйласам, бунга адабиётни, адабиёт дунёсидаги тозалик ва покликни ўйлаганим ҳам сабаб бўлдимикин? Ўша оғир кунларда менинг қай бир сифатим ёқиб қолган бўлса, Ойбек домланинг ўлмас руҳи менга мадад берган бўлса ажаб эмас.\n«Ўзбекистон адабиёти ва санъати» газетасининг 2004 йил 44-сонидан олинди.\n← Аввалги Аввалги Адҳам Дамин. Бизда ҳам ғурур бор (ҳажвия)\nКейинги → Кейинги: Мухторали Носиров. «Ф.И.Ш.» нима? (ҳажвия)


Шартномавий муносабатларда ўзгаришлар: қандай чекловлар бекор қилинди, нималар жорий этилди, бу бизга нима беради? | huquqburch.uz\nHome Жараён Шартномавий муносабатларда ўзгаришлар: қандай чекловлар бекор қилинди, нималар жорий этилди, бу бизга...\nШартнома — бу томонлар ўз мажбуриятларини бажаришининг гарови. У томонларнинг ўзаро келишувини акс эттирувчи ва ҳуқуқий муносабатларни шакллантирувчи ҳужжатдир. Тадбиркорлик фаолиятини кенгайтириш, инвестиция жалб этиш, бизнес ҳамкорлик асосан шартномавий муносабатлар орқали кечади.\nКейинги йилларда аҳоли ва тадбиркорлик субъектларига қулай шарт-шароит яратиш мақсадида амалга оширилаётган самарали ишларнинг давоми сифатида жорий йилнинг 14 сентябрида “Шартномавий муносабатларни тубдан такомиллаштириш чора-тадбирлари тўғрисида”ги Президент фармони имзоланди.\nМазкур фармоннинг қабул қилинишидаги асосий мақсад фуқаролик-ҳуқуқий муносабатларни янада такомиллаштириш, айрим шартномаларни тузишда ўрнатилган сунъий чекловларни олиб ташлаш, шунингдек, шартномавий муносабатларда ахборот тизимларидан фойдаланиш учун зарур шарт-шароитлар яратиш ҳисобланади.\nШартномавий муносабатлар борасида қонунчиликда ортиқча талаблар, чекловлар сир эмас. Ушбу талаблар эндиликда ўзгарди, енгиллашди ё бекор бўлди.\nОлдиндан тўлов шарт эмас\nАмалдаги қонунчиликда тижорат банклари томонидан етказиб берилган маҳсулот учун ҳақни бевосита маҳсулот етказиб берувчига тўланиши, тўловларнинг учинчи шахслар ҳисобидан ундирилишига йўл қўйилмаслиги белгиланган эди. Ушбу чеклов аҳоли ва тадбиркорлик субъектларига нисбатан ўрнатилган ортиқча талаб бўлиб, ҳозирги кунга келиб ўз долзарблигини йўқотган.\nДавлат улуши 50 фоиз ва ундан юқори бўлган корхоналар томонидан истеъмолчилар ва буюртмачиларга, агар улар етказиб бериладиган маҳсулотлар қийматининг камида 15 фоизини олдиндан тўламасалар, маҳсулот жўнатиши тақиқланган бўлиб, бу қоида бошқа хўжалик юритувчи субъектларга қараганда давлат улуши мавжуд корхоналарга нисбатан камситувчи ҳолат ҳисобланади ва эркин бозор муносабатлари шаклланишида салбий таъсир бермоқда. Ўз навбатида, ушбу талаб тадбиркорлик субъектларининг шартнома шартларини эркин белгилаш ҳуқуқларига ҳам зид ҳисобланади.\nУшбу ҳолатларни бартараф қилиш мақсадида, Фармон билан 2021 йил 1 декабрдан қуйидагилар бекор қилинмоқда:\nЧет эл валютасида қарз бериш ва олишга рухсат берилди\nФуқаролар томонидан ўзаро бир-бирига қарз бериш ва қарз олиш масаласи жамиятда жуда кенг тарқалган муносабатлардан ҳисобланади. Амалдаги қонунчиликка мувофиқ, чет эл валютасида қарз бериш ва қайтариб олиш бўйича шартнома тузишга рухсат этилмаган эди. Фуқаролик кодексига мувофиқ, пул (валюта) фуқаролик ҳуқуқлари объектлари қаторига киритилган ва фуқаролик қонунчилигининг умумий қоидаларига мувофиқ эркин муомалада бўлиши лозим.\nҚонунчилик билан ўрнатилган чекловлар мавжудлиги сабабли, фуқаролар томонидан қарз муносабатларининг предмети сифатида чет эл валютасида қарз шартномасини тузиш имконияти мавжуд эмас эди.\nФармон билан ушбу чекловлар олиб ташланди. Эндиликда, жисмоний шахсларга қарз шартномаларини нотариал тасдиқлаш орқали чет эл валютасида ўзаро қарз бериш ва қайтариб олишга рухсат берилди.\nЭлектрон аукцион ғолибининг ҳуқуқлари янада ҳимояланди\nЯъни қарздорлик мулкка эмас, мулкдорга йўналтирилиши принципи жорий этилди.\nАмалиётда ижро ҳужжатлари асосида электрон аукцион натижаларига кўра, ғолиб деб топилган фуқаролар ўз номига мол-мулкни расмийлаштиришда фуқаролар айрим муаммоларга дуч келадилар. Масалан, савдо якунига кўра объектни (бино, транспорт ва ҳ.к.) ютиб олган фуқаролар эгалик қилиш ҳуқуқини расмийлаштириш жараёнида ушбу объект тижорат банкда гаровда турганлигини билиб қоладилар ёки бошқа тақиқлар мавжудлиги аниқланади. Натижада фуқаро зиён кўриши мумкин.\nИлғор хорижий давлатларда ушбу муаммога ечим топилган. Хусусан, Испания, Германия ва бошқа давларда аукцион сотувига қўйилган объект барча қарзлардан ва тақиқлардан ҳоли бўлгач, аукционга жойлаштирилади. Коммунал, солиқ ва бошқа турдаги қарздорлик мол-мулкка нисбатан эмас, балки қарздор фуқаро номига расмийлаштирилади. Бунда, мол-мулк янги эгасига қарзларсиз топширилади.\nМазкур муаммоларни ечиш мақсадида, Фармон билан 2022 йил 1 январдан суд ҳужжатлари ва бошқа органлар ҳужжатларини ижро этиш бўйича электрон онлайн аукцион ўтказишда янги тартиб ўрнатилмоқда. Масалан, ушбу тартибга кўра, суд ҳужжати билан қарздор деб топилган шахснинг автотранспорт воситаси электрон онлайн аукционда сотувга қўйилиб, автотранспорт воситаси билан боғлиқ қарзлар ва тақиқлар аниқланганда, сотувдан тушган маблағлар ҳисобига ушбу қарзлар ва тақиқлар ечилгандан сўнг аукцион ғолибига топширилади. Агар мол-мулкни сотишдан тушган пул маблағлари етарли бўлмаса, қарздорликни тўлаш мажбурияти унинг собиқ эгаси — қарздор зиммасида қолади.\nЭлектрон тижоратда мажбуриятларнинг бажарилиши кафолати кучайтирилди\nФармон билан эскроу тизимини жорий этишга рухсат берилмоқда. Бу нима учун муҳим?\nАввало, эскроу тизими нима деган саволга жавоб берсак. Эскроу тизимида харидор маълум товар учун пул маблағларини тўғридан тўғри сотувчига эмас, сақлаш учун учинчи шахсга – эскроу-агентга (масалан, электрон савдо майдончаси операторига) ўтказади. Харидорга товар етиб келиб, у шартномада белгиланган сифат ва талабларга мувофиқ эканига харидор ишонч ҳосил қилгач, ушбу пул маблағлар сотувчига ўтказилади. Шартнома шартлари бажарилмаганда эса, пул харидорга қайтариб берилади.\nБир сўз билан айтганда, эскроу харидор ва сотувчи ўртасида товар ва хизматлар сифатини ҳамда тўловни кафолатловчи вазифасини ўтайди. Яъни шартнома шартлари бажарилмаганида, у ёки бу томоннинг тўлов билан ҳуқуқлари бузилмаслигига олиб келади.\nТайёр шартнома намуналари тақдим этилмоқда\nЮқорида қайд этилган фармон билан аҳоли ва тадбиркорлик субъектларига яратилган қулайликлардан бири сифатида шартномалар намуналарини “yurxizmat.uz” махсус ахборот порталига жойлаштириб борилишини айтиш мумкин. Ушбу махсус портал орқали жойлаштирилган шартнома намуналарини фуқаролар ва юридик шахслар ўзларига зарур бўлган шартнома намуналарини юклаб олиб, кундалик фаолиятларида фойдаланишлари мумкин бўлади. Бунинг яна бир ижобий томонларидан бири ушбу шартнома намуналарини қонунчиликка киритиладиган ўзгартиришлардан келиб чиқиб назорат ҳолатида юритилишидир.\nФармон билан шартномавий муносабатлардаги кўплаб муаммо ва камчиликларни бартараф қилувчи тартиблар ўрнатилган. Бу эса аҳоли ва тадбиркорлик субъектларига қулай шарт-шароит яратилишига хизмат қилади.\nШу билан бирга, аҳоли ва тадбиркорлик субъектлари шартномавий муносабатларга киришишда қонунчилик нормаларига амал қилишлари, шартнома тузишда унинг шартлари ва ҳуқуқ ва мажбуриятлари сифатида нималар белгиланганлигига эътибор қаратишлари ва уларни бажаришга тайёр бўлишлари лозим.\nPrevious articleИмконияти чекланган болалар бепул дори воситалари, тиббий ва протез-ортопедик буюмлар билан таъминланади\nNext articleУй ёки иш жойидан чиқмасдан, давлат хизматларидан электрон шаклда фойдаланиш мумкин\nОИТСга чалинганлар ишлаши мумкин эмасми: меҳнат қонунчилиги нима дейди?


Отқулоқ (Щавель) етиштириш бўйича тавсиялар | АгроОлам.Uz\nБош саҳифа Деҳқончилик Отқулоқ (Щавель) етиштириш бўйича тавсиялар\nҚадимдан отқулоқ тиббиётда турли касалликларни даволашда қўлланилади. У ангина, қон тупуриш, милк яллиғланишида, дизентерия – ич кетишини тўхтатишда ҳамда сариқ касалларни даволашда қўлланилган. Янги барги иштаҳа очади, овқат ҳазм бўлиши яхшилайди, танани мустаҳкамлаш ва бошқа касалликларда ишлатилади. Отқулоқ жигар ва ўт қопи ишини яхшилайди, барги камқонликда ва юрақ-қон томир касалликларида ҳам жуда фойдалидир.\nБуйрак ва сийдик йўллари, ўт қопи ва ўт йўллари тош касалликлари, подагра, сил касаллиги билан касалланган беморларга отқулоқни истеъмол қилиш тавсия этилмайди.\nОтқулоқ – торондошлар оиласига мансуб кўп йиллик ўт ўсимлик. Ўсимлик поясининг баландлиги 1 м. гача етади, тик ўсувчи, бўғимли, юқори қисми шохланган. Илдизолди тўпбарглари ва поянинг пастки қисмидаги барглари узун бандли, учбурчаксимон ёки тухумсимон, асос қисми юраксимон. Поянинг юқори қисмидагилари майда бўлиб, қисқа банди ёрдамида поя ва шоҳларидаги бўғимларда кетма-кет ўрнашган. Майда кўримсиз, оддий гулқўрғонли, 6 та тожбаргдан ташкил топган гуллари рўвак тўпгулига жойлашган. Меваси тухумсимон, уч қиррали, жигарранг ёнғоқча. Май ойидан бошлаб гуллайди ва меваси етилади.\nЎсимлик иккиуйли, четдан чангланади, совуққа чидамли, намсевар, сояга ҳам чидайди. Сув ўтказувчанлиги яхши бўлган унумдор тупроқларни хоҳлайди.\nНавлари. Очиқ ерга экиш учун отқулоқнинг битта Россия селекциясига мансуб Широколистный нави Давлат реестрига киритилган. У плёнка остида етиштириш учун ҳам тавсия қилинган.\nПарваришлаш. Отқулоқ бир жойда 4–5 марта етиштирилади. Бунинг учун тупроқ яхшилаб тайёрланади. Экин ҳар йили янги жойга экилади. Шунда кўкат ҳосили ўсув даврида юқори бўлади.\nЎт босган участкаларда 2 ҳафта олдин тупроқ саёз юмшатилади, кузда тупроқ чуқур қайта чопилади. Чопишдан олдин 1м2ерга 5–6 кг органик ўғит, 20 г суперфосфат ва 15–20 г калий тузи солинади. Баҳорда майдон тупроғи юмшатилади ҳамда 1 м2га 20 г олтингугурт аммоний солинади.\nОтқулоқ уруғи 3 муддатда экилади: эрта баҳорда, ёзда ва кеч кузда, ноябрнинг охири-декабрнинг 10-санасигача, бунда совуқ тушгунча уруғи униши керак эмас. Ёзги муддатда экилганининг техник етилган ҳосили кучли совуқлар бошлангунга қадар йиғиштириб олиниши керак.\nУруғи икки ёки кўп қаторли лентасимон усулда экилади. Бунда қаторлар ораси 20 см ёки ленталар ораси 50 см бўлиши керак. Кўп ҳолларда фермер хўжаликларида қаторлар ораси 60 ва 70 см эгатлар олинади ва пушта устига отқулоқ уруғи сочма қилиб экилади. Кейин пушта устидаги қатқалоқларни олдини олиши учун мульча қилиб чириган гўнг сепиб қўйилади. Уруғни экиш чуқурлиги енгил тупроқларда 3–4 см ва оғир ерларда 0,5 см бўлади.\nУруғ 10–12 кундан кейин униб чиқади. Ўсимликда битта чин барг пайдо бўлган босқичда орасини 4–5 см қолдириб ниҳоллар ягана қилинади. Экинга кейинги ишлов беришда тупроқ 4–5 см чуқурлиқда юмшатилади ва бу ишлар ҳар суғориш ёки ёмғирдан кейин ўтказилади. Пайдо бўлган майда ўтлар чопилади, катталари юлиб ташланади. 1 м2 ерга 5–10 л сув қуйиб суғориб турилади.\nЎсимлик барги 8–10 см узунликда бўлганда май-июнь ойида кесиб олинади. Ёзда экилганинг барги кеч кузда кесилади. Кеч кузда экилганларининг барги кейинги йил май ойида кесиб олинади. Эрталаб вақтли ёки кечқурун ҳар 2–3 ҳафтада ҳосили терилади. 3–4 марта кесиб олинган баргларидан консерва тайёрлашда фойдаланалади. Полиэтилен халталарда совиткичда янги барглари 2–3 сутка давомида сақланади. Ўсимликни ҳосили териб олингандан кейин сув ёки шарбат билан озиқлантирилади. Вегетация даври тугашига 25 кун қолганда баргларни кесиш тўхтатилади. Қишга ўсимликни мульчалаб қўйиш мақсадида 1 м2 ерга 3 кг компост сочиб қўйилади.\nИккинчи ва кейинги йилларда эрта баҳорда эгатлар бултурги барглардан тозаланади, ўтоқ қилинади, эгатусти ва қатор оралари юмшатилади. Кейин 1:5 нисбатда шарбат оқизиб озиқлантирилади.\nКўп йиллик участкаларда иккинчи йилдан бошлаб, ҳосилни кесиб олиш апрель ойининг охири, май бошларида бажарилади. Май ойи ўрталарида ўсимликда поя пайдо бўлаётганда улар илдиз тагигача кесилади, июнь ойида янги барглар ўсиб чиқади. Август-сентябрь ойларида баргларни танлаб кесиб олинади, бўлмаса қишлашга нимжон ўсимликлар киради. Бир мавсумда отқулоқ ҳосилдорлиги 1 м2 дан 15–30 кг бўлади.\n15–20 кун олдин отқулоқдан эрта ҳосил олиш учун уни плёнка остида ўстирилади. Эрта баҳорда далага кириш имконияти бўлиши билан дуга ўрнатилади ва устига плёнка тортилади. Ташқарига нисбатан плёнка остидаги ҳаво ҳарорати 3–4 °С юқори бўлади.


Манба: «Уфа» Остон Ўрунов учун «Спартак»ка 1 миллион евро таклиф қилди\n«Уфа» «Спартак»дан ўзбекистонлик яримҳимоячи Остон Ўруновни ортга қайтармоқчи, дея хабар бермоқда «РБ Спорт».\nМанбанинг ёзишича, уфаликлар раҳбарияти клубнинг собиқ футболчисини қайтариш учун Москва клубига 1 миллион евро тўлашга розилигини билдирган.\nЎрунов мавсум аввалида «Уфа»дан «Спартак»ка 1,5 миллион евро эвазига трансфер қилингани хабар қилинганди. Ўзбекистонлик футболчи жорий мавсумда «Спартак» сафида 9 ўйинда битта голга муаллифлик қилган. Унинг москваликлар билан амалдаги шартномаси 2025 йилга қадар белгиланган.\nАввалроқ, 20 ёшли яримҳимоячига «Рубин» ва «Уфа» клуби қизиқиш билдираётгани, Москва жамоаси Қозон клубидан Ўрунов учун 6 миллион евро сўрагани ҳақида хабар қилинганди. Футболчининг ўзи эса «Рубин»дан таклиф тушганидан хабари йўқлигини билдирган.\nЭслатиб ўтамиз, «Уфа» клуби бош директори Ринат Шайбеков Остон Ўруновни ортга қайтаришга тайёрлиги ҳақида гапирганди.


Миллий гвардия Әскерий-техникалық институтына талабанларды сайлап алыў тәртиби қандай? (толық мағлыўмат) » Informaсiyalɩq portal\nМиллий гвардия Әскерий-техникалық институтына талабанларды сайлап алыў тәртиби қандай? (толық мағлыўмат)\nӨзбекстан Республикасы Миллий гвардиясы командириниң буйрығы менен Миллий гвардия Әскерий-техникалық институтында әскерий-профессионал сайлап алыў илажларын өткериў тәртиби ҳаққындағы реже тастыйықланды. Бул ҳаққында Kun.uz сайты хабар бермекте.\nӘскерий-профессионал сайлап алыўда төмендеги илажлар шөлкемлестириледи ҳәм өткериледи:\n– ҳүжжетлерди үйрениў;\n– психофизиологиялық жақтан үйрениў;\n– медициналық көриктен өткериў;\n– жазба жумыс (диктант);\n– компьютер техникасын ҳәм мәлимлеме-коммуникациялық технологияларды меңгериў дәрежесин тексериў;\n– жеке тәртиптеги жуўмақлаўшы сәўбет.\nҚабыллаў комиссиясы қабыллаў жылының 1-февраль күнинен 31-август күнине шекем жумыс алып барады.\nӘскерий-профессионал сайлап алыў илажлары қабыллаў комиссиясының баслығы тәрепинен тастыйықланған реже-кесте тийкарында 1-июньнан 25-июньға шекем институтта өткериледи.\nӘскерий-профессионал сайлап алыў илажларын өткериў даўамында талабанлар турақ жай ҳәм азық-аўқат пенен тәмийинленбейди.\nТалабанлардың ҳүжжетлерин үйрениў қабыллаў комиссиясының тийисли ағзалары тәрепинен әмелге асырылады. Бунда ҳәр бир талабанның жеке ҳүжжетлер топламы дизимге алынады ҳәм белгиленген талапларға муўапықлығы тексериледи.\nПсихофизиологиялық жақтан үйрениў автоматластырылған психофизиологиялық комплекслер жәрдеминде әмелге асырылады. Психофизиологиялық жақтан үйрениў талабанның сезимлик (соматикалық), психоэмоционаллық жағдайы жақсы болғанда ғана өткерилиўи керек.\nТалабанларды медициналық көриктен өткериў Өзбекстан Республикасы Миллий гвардиясы командириниң буйрығы менен тастыйықланатуғын, медицина қәнигелеринен арнаўлы қәлиплестирилетуғын әскерий-медициналық комиссиялар тәрепинен өткериледи. Медициналық көриктен өткериў нәтийжелери бойынша денсаўлығының жағдайына бола талабанның институтта оқыўға жарамлылық дәрежеси ҳаққында жуўмақ шығарылады. Денсаўлығының жағдайына муўапық институтта оқыўға жарамсыз деп табылған талабанлар әскерий-профессионал сайлап алыўдың кейинги илажларына өткерилмейди.\nЖазба жумыс диктант жазыў жолы менен талабанның орфографиялық ҳәм пунктуациялық саўатлылық дәрежесин баҳалаў мақсетинде әмелге асырылады. Диктанттың темалары ҳәм текстлери қабыллаў комиссиясының баслығы тәрепинен тастыйықланады.\nТалабанның компьютер техникасын ҳәм мәлимлеме-коммуникациялық технологияларды меңгериў дәрежесин анықлаўдан алдын оларға тексериў өткериў тәртиби түсиндириледи ҳәм тийисли жол-жобалар бериледи.\nТест сораўлары 1-июнь күнине шекем қабыллаў комиссиясы тәрепинен улыўмалық орта, орта арнаўлы ҳәм кәсиплик билимлендириў оқыў бағдарламаларына муўапық ислеп шығылады.\nЖеке тәртиптеги жуўмақлаўшы сәўбет талабанның институтқа оқыўға кириў себебин, жетекшилик қәбилетлерин, ақылый мүмкиншиликлери ҳәм басқа әҳмийетли профессионаллық пазыйлетлерин анықлаў мақсетинде бирден-бир методика бойынша психофизиологиялық жақтан үйрениў, диктант нәтийжелери, компьютер техникасы ҳәм мәлимлеме-коммуникациялық технологияларды меңгериў дәрежесин тексериў нәтийжелери тийкарында өткериледи. Жеке тәртиптеги жуўмақлаўшы сәўбет қабыллаў комиссиясы тәрепинен қабыллаў жылының 25-июнына шекем коллегиаллық принцип бойынша өткериледи.\nТалабанлардың әскерий-профессионал сайлап алыўдың барлық илажлары нәтийжелери бойынша топланған баллары улыўмаластырылып, олардың орташа арифметикалық баҳасы анықланады.\nОрташа арифметикалық баҳасы «3» ҳәм оннан жоқары болған талабанлар Өзбекстан Республикасы Министрлер Кабинети жанындағы Мәмлекетлик тест орайы тәрепинен өткерилетуғын тест сынақларын тапсырыўға жибериледи.\n7-06-2018, 14:23 |\nҚМУға 139 «Тавсиянома»сы бар абитуриент ҳүжжет тапсырды (толық)


5-июндан болалар боғчаси иш бошлайди, 8-июндан эса ички парвозлар йўлга қўйилади - 0\n5-июндан болалар боғчаси иш бошлайди, 8-июндан эса ички парвозлар йўлга қўйилади\nБу ҳақда бош вазир ўринбосари Қубатбек Бўрўнов 29-майдаги брифингда маълум қилди. Бўрўновнинг айтишича, болалар боғчаси фаолияти ноилож йўлга қўйилмоқда. Бош вазир ўринбосари болалар боқчаларидаги санитар талаблар билан қоидаларнинг сақланишини назорат қилиниши такидланди. Унга кўра болалар боғчасини иш-фаолиятига боғчаларнинг ҳусусийлигига қарамай, маҳсус тузилган комиссиянинг қарори асосидагина руҳсат берилади.\n«Буни биз болалар орасида коронавирус инфекциясининг ёйилиб кетишини олдини олиш учун қилмоқдамиз. Санитар-эпидемиологик талабларига жавоб берадиган болалар боқчаси ишга киришади», дейди Бўрўнов.\nИчки парвозлар эса 8-июндан бошлаб амалга оширилади. Бўрўновнинг такидлашича бунга иқтисодий зарурат сабаб бўлмоқда.\n«Парвозларга руҳсат берганимизнинг сабаби – учиш даврида одамларнинг вақти кам бўлади. Парвоз учун бир соат вақт кетади, шу сабабли санитар-эпидемиологик қоидаларга қатъий риоя қилган ҳолда ички парвозлар йўлга қўйилади», – дейди Қубатбек Бўрўнов.\nКоронавирус пандемияси сабабли Қирғизистонда 22-мартдан бошлаб фавқулотда вазият тартиби жорий қилинган. Шу сабабли, 23-мартдан бошлаб болалар боғчаси фаолиятини тўхтатган. Ички ва ташқи парвозлар вақтинчалик тўхтатилган эди.\nЖамият, Коронавирус, Соғлиқ\nБош вазирнинг олий таълим олгани шубҳа остида, ҳукумат эса жавоб қайтарди


23:30 / 23.03.2017\nШавкат Мирзиёев Нурсултон Назарбоев билан учрашув чоғида Тошкент ва Остона муносабатларида янги саҳифа бошланганини таъкидлади.\nТор доирада ва кенгайтирилган таркибда ўтган учрашувлар давомида Нурсултон Назарбоев ва Шавкат Мирзиёев «дўстлик ва ҳамкорлик кўприклари» икки халқ ўртасида Ўзбекистоннинг биринчи президенти давридаёқ ўрнатила бошланганини тилга олиб ўтишди.\nШавкат Мирзиёев мамлакатлар ўртасидаги яхши қўшничилик ва ҳамкорлик муносабатлари тобора мустаҳкамланиб бораётганини таъкидлади.\n«Ўзбекистон ва Қозоғистон яқин қардош, асрлар давомида синалган шериклардир. Биринчи Президентимиз Ислом Каримов вафотидан кейинги оғир дамларда бу яқинлик яна бир бор намоён бўлди. Халқимиз Қозоғистон халқи ҳамдардлигини, қўллаб-қувватлаганини чуқур ҳис этди ва буни ҳеч қачон унутмайди. Мамлакатларимиз ўртасидаги ҳамкорлик юксак ишонч ва ўзаро ҳурмат асосида ривожланмоқда. Турли даражадаги алоқалар фаоллашгани мамлакатларимизнинг кўп қиррали муносабатларни кенгайтиришдан манфаатдор эканининг тасдиғидир», – деди президент.\n«Сизнинг ташрифингиз Наврўз байрами кунларига тўғри келгани қадамингиз қутлуғ эканидан далолатдир. Қозоғистон билан Ўзбекистон муносабатлари ҳар доим дўстона ва самарали бўлган. Ўзбекистоннинг Биринчи Президенти, менинг қадрдон дўстим Ислом Каримов улкан ҳисса қўшган бундай яқин ҳамкорликни Сиз билан изчил давом эттирмоқдамиз. Кейинги ойларда мамлакатларимиз ўртасидаги савдо айланмаси 30 фоиз ўсгани, ўзаро янги маҳсулотлар етказила бошлагани бунинг тасдиғидир. Ташрифингиз доирасида ўтган бизнес-форумда қарийб 1 миллиард долларлик келишувларга эришилган. Сизнинг ушбу тарихий ташрифингиз мамлакатларимиз ҳамкорлигини янги босқичга кўтаради», – деди Қозоғистон Президенти.\nМамлакатлар ҳамкорлиги 1998 йилда Тошкентда имзоланган Ўзбекистон Республикаси билан Қозоғистон Республикаси ўртасида Абадий дўстлик тўғрисидаги шартнома, 2013 йилда пойтахтимизда имзоланган Ўзбекистон Республикаси билан Қозоғистон Республикаси ўртасида Стратегик шериклик тўғрисидаги шартнома асосида тараққий этмоқда.\nЎзбекистон ва Қозоғистон халқаро сиёсий масалаларда бир-бирини қўллаб-қувватлаб келмоқда. Мамлакатларимиз икки томонлама ва БМТ, ШҲТ, МДҲ, Ислом ҳамкорлик ташкилоти, Оролни қутқариш халқаро жамғармаси каби халқаро тузилмалар доирасида самарали ҳамкорлик қилмоқда. Минтақавий ва халқаро аҳамиятга молик долзарб масалалар бўйича томонларнинг позициялари ўхшаш ёки яқин ҳисобланади.\nПрезидентлар музокаралари якунида қатор ҳужжатлар имзоланди\nЎзбекистон Қозоғистон билан чегара яқинида махсус иқтисодий зоналар ташкил этади\nҚозоғистон ва Ўзбекистон биргаликда автомобиллар йиғишни режалаштирмоқда\nЎзбекистон-Қозоғистон чегара пунктлари иш режими ўзгаради


“Зомин махсус плита” 100 та оилага ёрдам кўрсатди (видео) » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » “Зомин махсус плита” 100 та оилага ёрдам кўрсатди (видео)\n“Зомин махсус плита” 100 та оилага ёрдам кўрсатди (видео)\n27 апрель 2020 йил\nПрезидентимиз томонидан илгари сурилган “Саховат ва кўмак” умумхалқ ҳаракати бугун юртимиз бўйлаб ўз бўйини кўрсата бошлади.\nТадбиркорлар, фермерлар, корхоналар биринчи кунданоқ қишлоқ, шаҳарлардаги кам таъминланган оилалар, ишсиз аёллар ва ёшларни аниқлаб, ўз жамоаларига қабул қилмоқда, уларга моддий жиҳатдан ёрдамлар кўрсатишмоқда.\nБу Президентимиз раҳнамолигида юрт тинчлиги, халқимизнинг сиҳат-саломатлиги ҳамма нарсадан устун эканлигининг амалий ифодасидир.\nБугун ушбу умумхалқ ҳаракати Зомин туманида ҳам жадал суръатларда ўсиб бормоқда. Куни кеча “Зомин махсус плита” МЧЖ томонидан тумандаги кам таъминланган ва ижтиомий ёрдамга муҳтож 100 та оила озиқ-овқат махсулотлари билан таъминланди.\n– Биз бир миллат, бир юрт фарзандларимиз. Президентимиз томонидан илгари сурилган “Саховат ва кўмак” умумхалқ ҳаракатидан четда қолиш ҳар бир тадбиркор учун, айтиш мумкин бўлса уятли ҳолатдир. Пандемия даврида кўмакка муҳтож аҳолига вақтинча маблағ бериш билан чекланиб қолмай, балки уларни доимий даромад келтириш манбаси билан таъминлашда амалий ишларни ҳам қилишимиз зарур, – дейди жамият директори Шавкат Йўлдошев.\nШу ўринда бундай эзгу ишларга ҳар биримиз муносиб ҳисса қўшайлик. Зотан, саховат ва кўмак халқимизга хос азалий қадриятлардандир.\nФориш туманида тадбиркор 20 та оилага 4 бошдан эчки берди\nЗомин туманида ҳомийлик хайрияларини мувофиқлаштириш туман маркази қандай ишламоқда?


Ҳиндистонда «ғойиб бўлаётган» машиналар видеоси вирусдай жуда тез тарқалмоқда\n3 Июл 2019 1607\nҲиндистонда кўприк остига кириб «ғойиб бўлаётган» автомобиллар акс этган видеоролик ижтимоий тармоқ фойдаланувчилари орасида кенг баҳс-мунозараларга сабаб бўлди. Улар оптик иллюзияни дарров пайқай олишмаган, дея хабар беради «The Indian Express».\nВидеолавҳада автомобиллар кўприк остига бурилиб, кейин ғойиб бўлаётгани акс этган.\nВидеони томоша қилганлар сони тезда ўн мингдан ошган, фойдаланувчилар бу қандай бўлиши мумкинлиги масаласида баҳс-мунозараларга киришиб кетган, жуда кўплаб тахминлар билдирилган, шарҳлар келтирилган.\nКимдир кўприкни Бермуд учбурчагига таққослаган, бошқаси бу Хогвартсга портал, деб ҳисоблаган.\nБаъзи шарҳловчилар камера билан боғлиқ ҳийлани қидирган бўлса, бошқалари бу найранг видеотаҳрир ёрдамида амалга оширилган, деб ҳисоблаган. Лекин айримлари тасвир оптик иллюзия уйғотадиган муайян нуқтадан олинганини дарров пайқашган.


Ироқда 2016 йилда тинч аҳоли вакилларидан 7 мингга яқин киши ҳалок бўлди\n14:38 / 03.01.2017\nИроқда 2016 йилда 6,8 минг нафар тинч аҳоли вакили қон тўкилиши қурбонига айланган, 12,3 минг киши жароҳат олди. Бу ҳақда БМТнинг Ироққа кўмак бериш бўйича миссияси хабарида айтилади.\n"Миссия 2016 йилда умумий ҳисобда 19 266 нафар фуқаро ҳалок бўлгани ва жароҳат олганини рўйхатга олди: 6 878 киши ўлдирилди, 12 388 нафар инсон жароҳат олди", - дейилади душанба куни тақдим этилган хабарда. Миссиянинг кўрсатишича, маълумотлар Ироқ ғарбидаги Анбар вилоятида ўтган йилнинг май, июль, август ва декабрь ойларидаги қурбонларни ўз ичига олмаган.\nМаълумот учун, Ироқда Мўсулни ИШИД террорчиларидан озод қилиш бўйича амалиёт ўтказилмоқда. Жангарилар 2014 йилда шаҳарни қўлга киритишган. Ҳарбий амалиёт эса Ироқнинг бир неча куч маҳкамалари томонидан АҚШ бошчилигидаги халқаро коалиция қўллаб-қувватлаши билан 2016 йилнинг октябридан бошлаб ўтказилмоқда.\nБМТ Ўзбекистонда коррупцияга қарши кураш учун 8 млн доллар ажратади\n14:34 / 25.04.2018\nПутин: БМТ ХКни четлаб ўтган ҳолда ҳарбий куч қўллаш террорчиларга ёрдам беряпти\n12:25 / 25.04.2018


МУАЛЛИМ ДЕСАЛАР МЕНИ, ҚАНИЙДИ...\nФаолият 27 September 2018 16:28 279\nКелажак эгаларига таълим бермоқ юрт эртасининг қандай бўлмоғини ҳал қилмоқ билан баробардир. Юртимизда баркамол авлодни тарбиялаш, малакали кадрлар тайёрлашнинг муҳим воситаси сифатида таълим соҳаси тубдан ислоҳ этилмоқда. Келажак авлод тарбиячиси бўлган муаллимларга эътибор кундан кунга ортиб бормоқда. Ўзбек Миллий академик драма театрида Тадбиркорлар ва ишбилармонлар ҳаракати – O‘zLiDeP томонидан 1 октябрь – Ўқитувчи ва мураббийлар куни муносабати билан ўтказилган “Устозлар, сизга таъзим!” деб номланган маърифий тадбир бунинг яққол намунасидир.\nБайрам кечасига Олий Мажлис Қонунчилик палатасидаги O‘zLiDeP фракцияси аъзолари, умумтаълим мактаблари, ўрта махсус ва олий ўқув юртлари ўқитувчилари, Тошкент шаҳрида фаолият юритаётган бир гуруҳ ҳунармандлар, тадбиркор ва фермерлар таклиф этилди.\nO‘zLiDeP Сиёсий Кенгаши Ижроия қўмитаси раиси Актам Хаитов фидойи ўқитувчи-мураббийларни ушбу оммавий байрам билан самимий қутлаб, таълим соҳасидаги ислоҳотлар ва бу жараёнда партиянинг иштироки хусусида тўхталиб ўтди.\nФидойи устозлар, уста-ҳунарманд ва мураббийларга партиянинг фахрий ёрлиқ ҳамда эсдалик совғалари топширилди. Мазкур эътибордан уларнинг кўзларида қувонч, тилларида шукроналик балқиди.\n– Мен ўқитувчиларга қаратилаётган эътибор учун чин кўнглимдан миннатдорман. Имтиёзли кредитлар асосида тураржой ҳамда автомашиналар олиш имкониятига эга бўлдик. Ўзим ҳам автомашина учун ҳужжатларимни топширдим, – дейди Миробод туманидаги 213-умумтаълим мактаби ўқитувчиси Маҳлиё Розиқова. – Бугун ҳамкасбларимга O‘zLiDeP Сиёсий Кенгаши Ижроия қўмитаси ва партиянинг Тошкент шаҳар Кенгаши томонидан фахрий ёрлиқ ва эсдалик совғалар топширилиши елкамиздаги масъулият юкини янада оширди. Авваламбор, ўқитувчи учун ўқувчисининг камолини кўришдек ҳузур бўлмайди. Машаққатли меҳнатларининг муносиб тақдирланиши эса уни янада рағбатлантиради.\nХушовоз хонандаларнинг дилтортар қўшиқларию сўз усталарининг аскиялари байрамга янада кўтаринки кайфият улашди.


Мажбурий ижро бюроси Навбаҳор туман бўлими томонидан инсон ҳуқуқларини ҳимоя қилиш борасида қатор ижобий ишлар амалга оширилмоқда. Хусусан, жорий йилнинг биринчи чораги давомида 91 та ариза ва шикоят белгиланган тартибда кўриб чиқилди.\nМафкуравий иммунитетни мустаҳкамлайлик\nДиний экстремизмнинг келиб чиқишига, аслида, дунёвий ва диний илмларнинг саёзлиги, соф диний тушунчаларнинг асл мазмунини билмаслик сабаб бўлади. Террористлар манфур ниятларини ниқоблаш учун ўз жамоаларига оят ва ҳадисларга таяниб ном танлайди. Улар ўзларини "нажот топган гуруҳ", қолган мусулмонларни эса кофир ҳисоблайдилар.\nҚонунни билмаслик панд берди\nҲотам Тошмуродов (барча исм-шарифлар ўзгартирилган) ўқотар қурол, ўқ-дорилар, портловчи моддалар ёки портлатиш қурилмаларини сотиш, ҳадя этиш, ўзгага бериш оғир жиноят эканлигини билса-да, нафси устунлик қилди.\nТўй азал-азалдан халқимизнинг энг муқаддас ва қадимий урф-одатларидан бири ҳисобланади. Бу маросимда икки ёш — келин ва куёв бутун ҳаёти давомида унутилмас қувончли кунни биргаликда баҳам кўришади.\nМасъулиятни ҳис этиш муаммолар ечимининг гарови\nЁшлар — ҳар бир жамиятнинг фаол, ҳаракатчан ва жадал янгиланишларни таъминловчи кучи. Шу боис, юртимизда ҳам келажагимиз ворисларига муносиб турмуш шароитини яратиш, уларни қўллаб-қувватлаш мақсадида тизимли ишлар амалга оширилмоқда.\nАвтойўллар янада файзли бўлади\nПрезидентимизнинг 2017 йил 11 сентябрдаги "Автомобиль йўлларининг архитектура-ландшафт конструкцияси ва ободонлаштириш тизимини такомиллаштириш чора-тадбирлари тўғрисида"ги қарори автойўллардаги қурилмаларнинг меъморий-бадиий сифатини яхшилаш, йўл атрофларида кўкаламзорлаштириш ва ободонлаштириш ишларини ҳаракат хавфсизлиги ҳамда атроф-муҳит муҳофазаси талабларига жавоб берган ҳолда ягона тизимли ва комплекс асосда шакллантириш сифатини тубдан ошириш мақсадида қабул қилинди.\nВилоят касаба уюшмалари ташкилотлари бирлашмасининг ташаббуси билан ёшларни кичик бизнес ва хусусий тадбиркорликка кенг жалб қилиш, келажакда муносиб иш жойи топишга кўкаклашиш мақсадида Навоий эркин-иқтисодий зонасида "Менинг келажакдаги иш жойим" акцияси ташкил этилди.


«Ҳайвонлардан олинган 500 га яқин намунадан қутириш касаллиги аниқланмади. Халқаро эпизоотик бюроси Ўзбекистонни яшил ҳудудга киритди» — Ҳайвонлар касалликлари ташхиси маркази - Daryo\n15:13, 14.11.2021 15203\n«Ҳайвонлардан олинган 500 га яқин намунадан қутириш касаллиги аниқланмади. Халқаро эпизоотик бюроси Ўзбекистонни яшил ҳудудга киритди» — Ҳайвонлар касалликлари ташхиси маркази\nЎзбекистон 2021 йилнинг ўн ойи мобайнида қутуриш касаллиги бўйича ҳайвонлардан олинган 500 га яқин намунанинг бирортасида қутириш касаллиги аниқланмаган. Бу ҳақда Республика ҳайвонлар касалликлари ташхиси ва озиқ-овқат маҳсулотлари хавфсизлиги давлат маркази директори Бахриддин Тангяриков «Дарё»га маълум қилди.\nБахриддин Тангяриковнинг маълум қилишича, марказ лабораториясига ҳайвон ёки паррандада касалга гумон қилиб олиб келинган намунанинг тест жавоби 2 соат мобайнида чиқариб берилади.\n«Бизда парранда гриппи, ҳайвонларнинг қутуриш касаллиги ва барча вирус касалликларини текшириш учун экспресс тест наборларимиз бор. Ўтган ўн ой мобайнида республика бўйича қутуриш касаллиги билан олинган 500 га яқин намунадан бирортасида мусбат натижа чиқмаган. Лабораториямизга келган 20 дан ортиқ намунада қутуриш касаллиги аниқлангани йўқ. Бизда мусбат натижа қайд этилмади», — деди марказ раҳбари.\nТаъкидланишича, қутуриш касаллиги фақат ҳайвондан одамга юқади.\n«Касаллик одамдан одамга юқмайди. Жароҳат олинган жойга сўлак тушадиган бўлса, қутуриш келиб чиқади. Яширин даври — сўлак тушган ёки тишланган жой олий нерв системасига қанчалик яқинлигига боғлиқ. Агар жароҳат оёқда бўлса, 2-3 ойдан кейин қутуриш мумкин. Жароҳат бошда бўладиган бўлса 20 кунда келиб чиқади. Дастлабки босқичда оёқлар, нафас олиш органлари — томоқ ёки пастки жағ қисми фалажланади. Натижада касал одам комага тушиб, вафот этиши мумкин», — деди Бахриддин Тангяриков.\nМутахассиснинг алоҳида таъкидлашича, Республика ҳудудида ҳайвонларнинг ўта хавфли юқумли: куйдирги, қутуриш каби касалликлар бўйича соғлом эпизоотик вазият сақланмоқда. Халқаро эпизоотик бюронинг бу йилги ҳисоботи бўйича Ўзбекистон яшил ҳудудга киритилган.\nВетеринария ва чорвачиликни ривожлантириш давлат қўмитаси ахборот хизмати маълумотларига кўра, жорий йилнинг ўтган даври мобайнида 2,5 миллиондан ортиқ ит қутуриш касаллигига қарши эмланган.\nҲукумат қарорига кўра, куйдирги, ўлат, қутириш, ботулизм, парранда гриппи ва бошқа бир қанча касалликлар билан касалланган ёки гумон қилинган ҳайвонлар гўшт учун сўйиш тақиқланади.\n07:30, 04.05.2022 96649\n14:48, 23.04.2022 78803\n18:10, 07.05.2022 86423\n02:28 Бугун 5141\n01:59 Бугун 6851\n00:13 Бугун 14376\n00:09 Бугун 9792\n14:16, 21.05.2022 68606\n20:13, 20.05.2022 50670\n18:44, 20.05.2022 46218\n22:10, 20.05.2022 42826


Эрдоған: “Исломнинг террорга алоқаси йўқ” | Azon.uz - Ахборот-таҳлилий портал\nЭрдоған: “Исломнинг террорга алоқаси йўқ”\n1329 22:00 30.09.2018\nКеча, 29 сентябрь куни Туркия президенти Ражаб Тоййиб Эрдоған Германияга давлат ташрифи доирасида Кёльн шаҳридаги жоме масжиднинг очилиш маросимида иштирок этди. Бу ҳақда турк ОАВ хабар бермоқда.\nОчилиш маросимида нутқ сўзлаган Эрдоған террорчилик фаолиятга дахлдор ҳар қандай гуруҳ ёки ташкилотнинг Исломга алоқаси йўқлигини таъкидлади.\n“Террор ташкилотларидан энг кўп мусулмонлар зарар кўрди. Бироқ “исломчи”, “жиҳодчи” деган иборалар билан терроризмни Исломга нисбат беришмоқчи бўлишади”, – деди Туркия президенти.\nМасжиднинг очилиш маросими Қуръон тиловати билан бошланди. Эрдоғаннинг айтишича, кўп сонли норозиликларга қарамай, бир қатор немис сиёсатчилари ҳамда нодавлат ташкилотлар вакиллари масжид қурилишини қўллаб-қувватлади.\n“Масжид Кёльнда яшайдиган барчага – мусулмонларга ҳам, бошқа динларга эътиқод қилувчиларга ҳам тегишли, – деди у. – Бу масжид Германиянинг ва қўшни давлатларнинг фахрига айланади. Бу масжид нифоққа барҳам берадиган ёдгорлик ҳамдир”.\n2235 15:08 09.05.2020\n1165 23:00 27.04.2020\nЭрдоған туркиялик кексаларга мактуб йўллади\n604 11:00 09.04.2020\n4683 11:00 03.04.2020\n1253 16:30 31.03.2020\nЭрдоған: “Иложи борича уйдан чиқмай туринглар”\n1314 18:30 19.03.2020


Эритреялик футболчилар энди мамлакатдан қоча олмайди. Ҳукумат бунинг йўлини топди - Daryo\n22:16, 12.09.2019 27769\nЭритреялик футболчилар энди мамлакатдан қоча олмайди. Ҳукумат бунинг йўлини топди\nЭритрея ҳукумати мамлакат футбол терма жамоаси ўйинчиларига чет элга чиқиш тартибларини жорий қилди.\nЭнди чет мамлакатга кетаётган футболчилар гаров сифатида пул ёки шахсий мулкка эгалик ҳуқуқини давлатга топшириши керак бўлади. Бу четга чиқиб сиёсий бошпана сўраган ҳолда, Эритреяга қайтишни истамаётган спортчиларга қарши чора сифатида қўлланилмоқда.\nRadio Erena’нинг хабар қилишича, ЖЧ—2022 саралаши доирасида Намбияга қарши ўйинга кетишдан аввал Эритрея терма жамоаси футболчилари қайтиб келишлари кафолати сифатида 100 минг накфа (7 минг АҚШ доллари) гаров пули ёки мулкка эгалик қилиш ҳуқуқини топшириб кетган. Манбада келтирилишича, бундай ҳолатлар «Эритрея учун одатий ҳол».\n2012 йилда 15 нафар эритреялик ўйинчи ва терма жамоа шифокори Угандада йўқолиб қолган, 2013 йилда эса улар ўша ерда сиёсий бошпана олганди. 2015 йилда эса Эритрея терма жамоаси Ботсванага йўл олган, жамоанинг ўн нафар аъзоси мамлакатга қайтишдан бош тортиб, ўша ердан бошпана сўраганди.\n2012 йилги Лондондаги Олимпиадада эса Эритрея олимпия делегациясининг учдан бир қисми Буюк Британия ҳукуматидан сиёсий бошпана сўраган.\n18:02 Бугун 3948\n17:47 Бугун 9379\n17:31 Бугун 1488


Йирик инвестор ва давлат органи ўртасидаги низони олий суд кўриб (...)\nЙирик инвестор ва давлат органи ўртасидаги низони олий суд кўриб чиқади\nЎзбекистон Президенти томонидан 24 июль куни суд-ҳуқуқ соҳасидаги ислоҳотларнинг навбатдаги босқичини назарда тутувчи Фармон имзоланди.\nҲужжатга мувофиқ, йирик инвесторлар ва давлат органлари ўртасида юзага келадиган инвестициявий низоларни (20 миллион доллар эквивалентидан кам бўлмаган миқдорда инвестицияни амалга оширган жисмоний ёки юридик шахслар) ва рақобатга оид ишларни кўриш бўйича судлов таркиби ташкил қилинади.\nСудлов таркиби тегишли ишларни йирик инвесторларнинг ва рақобатга оид ишлар бўйича тарафларнинг хоҳишига кўра, биринчи инстанция суди сифатида кўради. Қолган инвестициявий низолар инвесторларнинг хоҳишига кўра, Қорақалпоғистон, вилоятлар ва Тошкент шаҳар суди томонидан биринчи инстанция суди сифатида кўрилиши мумкин.\nШунингдек, Олий судда аппарат раҳбари пайдо бўлади, у бошқармалар ва бўлимлар фаолиятини ташкиллаштиради ва мувофиқлаштиради. Лавозим Олий суд Пленумига ҳисобдор, Олий суд раисининг тақдимномасига асосан Олий суд Пленуми томонидан лавозимига тайинланади ҳамда лавозимидан озод этилади.\nБундан ташқари, олий суд инстанцияси тузилмасида 2 та бошқарма – суд-ҳуқуқ соҳасидаги қонунчиликни таҳлил қилиш бошқармаси, унга Судьялар олий мактабининг Суд амалиёти муаммоларини ўрганиш марказини тугатиш ҳисобидан бўшаётган 9 та штат бирликлари берилади, жамоатчилик ва ОАВ билан ҳамкорлик бошқармаси ташкил этилади. Вилоят ва унга тенглаштирилган судларда матбуот хизматлари пайдо бўлади.\nЯқин икки ойда Олий Мажлисга Олий суд ва Судьялар олий кенгаши томонидан қонунчилик ташаббуси асосида ишлаб чиқилган қонун лойиҳаси келиб тушиши керак.\nЛойиҳага асосан 2021 йил 1 январдан бошлаб вилоят ва унга тенглаштирилган фуқаролик ишлари бўйича, жиноят ишлари бўйича судлар ва иқтисодий судлар негизида Қорақалпоғистон Республикаси, вилоятлар ва Тошкент шаҳар умумюрисдикция судлари ташкил этилади. Бунда судьяларнинг қатъий ихтисослашуви сақлаб қолинади ва суд ишларини юритиш турлари бўйича алоҳида судлов ҳайъатлари ташкил этилади.\nМаъмурий ҳуқуқбузарликлар тўғрисидаги ишларни кўриб чиқиш ваколати жиноят ишлари бўйича судларга қайтарилади (2017 йил 1 июндан бошлаб - маъмурий судлар ваколатида, таҳририят).\nҚорақалпоғистон ва вилоятлар марказлари ва Тошкент шаҳрида туманлараро маъмурий судлари ташкил этилади. Шу муносабат билан туман (шаҳар) маъмурий судлари тугатилади, бироқ Қорақалпоғистон Республикаси, вилоятлар ва Тошкент шаҳар маъмурий судлари сақлаб қолинади. Амударё, Нуробод, Бойсун ва Пастдарғом туманлари иқтисодий судлари тугатилади. Фуқаролик ишлари бўйича Янгийўл туманлараро суди, фуқаролик ишлари бўйича Ургут, Сўх, Хатирчи, Пахтакор туманлари судлари, Пастдарғом туманлараро иқтисодий суди, жиноят ишлари бўйича Бўзатов, Тахиатош, Бандихон, Тупроққалъа туманлари судлари ташкил этилади;\nСудьялар олий малака ҳайъатининг ҳамда ҳудудий судлар судьялари малака ҳайъатларининг қарорлари устидан Судьялар олий кенгашига шикоят қилиш мумкин.\nБундан ташқари, шунингдек келаси йилдан бошлаб суд ишларини назорат тартибида кўриш институтини тугатилади. Олий суд раиси, Бош прокурор ва улар ўринбосарларининг суднинг ҳал қилув қарорлари, ҳукмлари, ажримлари ҳамда қарорлари устидан назорат тартибида протест киритиш ҳуқуқи бекор қилинади. Жиноят ишларини судда кўриш учун тайинлаш босқичида иш юзасидан қарорларни тортишув тамойилига риоя этган ҳолда тарафлар иштирокида қабул қилиш тартиби жорий қилинади, жиноят ишининг умумий тартибда кўриб чиқилишига тўсқинлик қилувчи омилларни тезкорлик билан аниқлаш ва бартараф этиш имконини берувчи дастлабки эшитув босқичи киритилади. Суд ишини юритишнинг янги қоидалари жорий этилади.\n2020 йил 1 ноябрга қадар юқорида таърифланган барча янгиликлар расмийлаштириладиган янги таҳрирдаги «Судлар тўғрисида»ги Қонун лойиҳаси ишлаб чиқилиши ва Қонунчилик палатасига киритилиши керак.


Мирзиёев: Хоразмга «Afrosiyob» тезюрар поезди қатновини йўлга қўйиш лозим\n00:28 / 28.01.2017\nЎзбекистон Республикаси Президенти Шавкат Мирзиёев жойларда ижтимоий-иқтисодий ислоҳотларнинг бориши, халқ билан мулоқот қилиш мақсадида 27 январь куни Хоразм вилоятига ташриф буюргани ҳақида ЎзА агентлиги хабар бермоқда.\nМузей-қўриқхона – Ичан-қалъа мажмуаси халқимиз тарихи, маданияти, илм-фани, қадимий меъморлик ва ҳунармандлик анъаналарини мужассам этган. Инсониятнинг бебаҳо бойлиги сифатида ЮНЕСКОнинг жаҳон мероси дурдоналари рўйхатига киритилган. Музей фондида 38 минг 561 экспонат бор. 2016 йилда Ичан-қалъага 75 мингга яқин киши, жумладан, 84 мамлакатдан 34 минг сайёҳ келган.\nХоразмда бундай тарихий ёдгорликлар, диққатга сазовор жойлар жуда кўп. Улар замон талаблари асосида таъмирланиб, сайёҳлар учун зарур шароитлар яратилаётгани натижасида вилоятда туризм изчил ривожланиб бораётир. 2016 йилда хорижлик сайёҳларга кўрсатилган хизматлар экспорти 2013 йилга нисбатан 20 фоиз ошган.\nДавлатимиз раҳбарининг 2016 йил 2 декабрдаги “Ўзбекистон Республикасининг туризм соҳасини жадал ривожлантиришни таъминлаш чора-тадбирлари тўғрисида”ги фармони бу борада янада кенг имкониятлар яратди.\nДавлатимиз раҳбари Матниёз Девонбеги мадрасасида Хива шаҳрининг тарихий қисмида амалга ошириладиган бунёдкорлик ишлари режаси, Исфандиёрхон қабул маросимлари уйи ва Нуриллабой сарой мажмуасини реконструкция қилиш лойиҳалари билан танишди.\nУрганчдан Хивагача темир йўл ва Хива шаҳрида замонавий вокзал барпо этиш, бу йўлда электропоездлар, келгусида юқори тезликда ҳаракатланувчи “Afrosiyob” тезюрар поезди қатновини йўлга қўйиш лозимлиги қайд этилди. Шаҳарнинг туризм жозибадорлигини ошириш мақсадида сайлгоҳ кўчалар ташкил этиш ва кечки сайр имкониятини яратиш, уларда миллий урф-одатларимиз ва кўнгилочар дастурларни намойиш қилиш бўйича кўрсатмалар берилди.\nТуризм соҳасида фаолият юритаётган тадбиркорлар билан суҳбатда тармоқда халқаро ҳамкорликни кенгайтириш орқали хорижлик сайёҳларни кўпроқ жалб қилиш, хизмат кўрсатиш сифатини яхшилаш, соҳага ихтисослашган мутахассислар тайёрлаш ва малакасини ошириш, сувенир ишлаб чиқарадиган корхоналарни кўпайтириш хусусида сўз борди. Соҳа мутасаддиларига тегишли топшириқлар берилди.\nБугунги кунда илмий муассасада 41 нафар илмий ходим, жумладан, 7 нафар фан доктори, 19 нафар фан номзоди фаолият юритмоқда. Улар Хоразм давлатчилик тарихи, бу заминдан етишиб чиққан олимларнинг жаҳон фани ва маданияти ривожига қўшган ҳиссаси, Хоразм меъморий ёдгорликларини биологик, физик ва бошқа салбий таъсирлардан ҳимоя қилиш, ҳудуддаги экологик ҳолатни яхшилаш, ер-сув ресурсларидан оқилона фойдаланиш, тупроқ унумдорлигини ошириш, воҳа шароитига мос қишлоқ хўжалиги ўсимликларини иқлимлаштириш, шўрланиш ва чўлланишнинг олдини олиш каби йўналишларда илмий тадқиқотлар олиб бормоқда.\n«Тошкентда ўтиришга ҳеч кимга рухсат бермайман» - Президент\n18:35 / 26.04.2018


Ҳукумат Қодиржон Ботиров мулкини мусодара қилади\nҚирғизистон Бош прокуратураси расмий Бишкек томонидан Ўш қирғини ташкилотчиси сифатида айбланаётган ўзбек лидери Қодиржон Ботировга қарашли 28 мулк объекти давлат ихтиёрига ўтказилиши мумкинлигини маълум қилди.\nҚирғизистон Бош прокурори ўринбосари Нурлан Жээналиев мамлакат ичкарисида Қодиржон Ботировга тегишли мол-мулкни аниқлаш жараёни жуда қийинчилик билан олиб борилганини билдирди. Унга кўра, 2005 йилгача Қодиржон Ботировнинг номида бўлган мол-мулк, сўнгги йилларда бошқа одамлар номига расмийлаштирилган.\nБош прокурор ўринбосари берган маълумотдан келиб чиқадиган мантиқ шуки, Қирғизистон ҳуқуқ-тартибот тузилмалари расман бошқа одамларга тегишли бўлган мол-мулкни Қодиржон Ботировники эканини иддао қилмоқда. Нурлан Жээналиев прокуратура нуқтаи назарини мана бундай изоҳлади:\n- Суд ижрочилари ва прокурорлар биргаликда ҳаракат қилиб, унинг (Ботировнинг-таҳририят) қайси ерда қандай мулки бўлганини ва бу мулк кимларнинг номига расмийлаштирилгани ёки кимга ўтиб кетганини аниқлаш юзасидан катта ишларни қилди. Бундан аввал Ботировнинг мулки давлат ихтиёрига ўтказилсин, деган қарор чиқарилган. Бироқ тасдиқланмай қолиб кетган. Шунинг учун ҳам Ботировга тегишли бўлиши мумкин мулкнинг кўпи аниқланмай қолган. Бугунги кунда барча мол-мулк аниқланиб, судга тақдим қилинди, -деди Нурлан Жээналиев.\nУнга кўра, суд қарори чиқарилса, мазкур объектлар давлат ихтиёрига ўтади.\nҚодиржон Ботировнинг мулкини давлат ҳисобига мусодара қилиш тўғрисида шу йилнинг 31 январида Жалолобод вилоят суди қарор чиқарган эди. Мазкур қарордан сўнг прокуратура Ботировнинг мол-мулкини аниқлаш ишларини бошлаган.\nХориж давлатларидан биридан бошпана топган Қодиржон Ботиров эса жорий йилнинг 3 февралида Озодлик радиосига берган суҳбатида ўзига тегишли мулк ҳуқуқ-тартибот тузилмалари ва жиноий гуруҳлар томонидан талон-тарож қилинаётганини айтган эди:\n- Ботировнинг мол-мулклари мусодара қилинар экан, деб туриб, милициялар бош, СНБ бош, қўчада юрган криминал группалар ҳаммаси бир бўлиб, талон-тарожлик бошланди, -деган эди Қодиржон Ботиров.\nБироқ Қирғизистон Бош прокурори Нурлан Жээналиев мулк эгасининг бу баёнотини асоссиз деб ҳисоблади.\n- Ҳозир Ботировнинг одамлари билан келишиб олиб, шахсий манфаатни кўзлаб бу каби ишларни қилиш мумкин эмас. Балки бу каби ҳолатлар аввалари бўлгандир, бундан хабарим йўқ, -деди Нурлан Жээналиев.\nБош прокуратура расмийси текширувлар натижасида Жалолободдаги “Халқлар дўстлиги” университети, “Ботир авиа” ширкатига тегишли Ил-76 ва ЯК-40 русумидаги тўртта учоқ, “Дўстлик” ҳиссадорлик жамияти, тиббий клиника, “Шафтолизор” бозори, икки минг бош қўй ва уч юз бош қорамол боқиладиган ферма Ботировнинг яқин қариндошлари номига расмийлаштирилгани аниқланганини айтди.\nҚирғизистон парламенти депутати Тўқўн Мамитовнинг айтишича, Ботиров мулкларининг ўзгалар номига расмийлаштирилгани масаласи сентябр ойида парламентда муҳокама қилинади.\n- Ботировга тегишли мол-мулк бошқа одамларнинг номларига расмийлаштирилгани аниқланди. Биз бу масалани ўрганиш учун ҳуқуқ-тартибот тузилмаларига кўрсатма берганмиз. Ҳозир Ботировнинг мулкини маҳаллий ҳукумат раҳбарларидан кимиси ноқонуний тарзда ўзгалар номига расмийлаштиришга кўрсатма берганини аниқлаштиришимиз керак. Бунга юқоридаги раҳбарлардан ким аралашган? Мана шу масалани ўрганиб чиқиб, тегишли амалдорларни жазолашимиз керак. Бу масалани парламентда сентябр ойидан бошлаб ўрганамиз, -деди Тўқўн Мамитов.\nЎш қирғини ташкилотчиси сифатида айбланаётган Қодиржон Ботиров Жалолобод шаҳар суди томонидан 2011 йилда сиртдан маҳкамага тортилиб, бир умрлик қамоқ жазосига ҳукм қилинган. 2012 йилнинг 31 январида Жалолобод вилоят суди бу ҳукмни ўз кучида қолдирган.\nҚирғизистон ҳукумати Қодиржон Ботиров мулкини мусодара қилади\nБотировга қарши ахборот уруши эълон қилинди\n"Дунё Қирғизистондаги вазиятга аралашиши керак"\nЎзбеклар Женевада норозиликка чиқмоқчи\nАида Салянова: Интерпол Ботировни қидирмайди\nБотировнинг нутқи Москвада таҳлил қилинди


Шимолий Корея юқори технологик қуролни синовдан ўтказганини маълум қилди\n07:25 / 16.11.2018 19995\nШимолий Корея етакчиси Ким Чен Ин юқори технологик қуролни синовдан ўтказишда қатнашди. Бу ҳақда Шимолий Корея ОАВга иқтибос келтирган ҳолда “Рёнхап” ахборот агентлиги хабар берди.\nТаъкидланишича, гап яқинда ишлаб чиқилган тактик характердаги қурол ҳақида бормоқда.\nШимолий Корея марказий телевидениеси узоқ вақт давомида яратилган “энг замонавий” қуролнинг синови мудофаа миллий институти полигонида ўтганини маълум қилган. “Юқори технологик тактик қурол синови унинг илғор кўрсаткичларига мос равишда муваффақиятли ўтказилди”, деб айтилган баёнотда.\nКим Чен Ин дала синовларига 2017 йил ноябрдан бери илк бор ташриф буюрди. У сўнгги марта қитъалараро баллистик ракета отилиши ортидан кузатган.\nЖанубий Корея ахборот агентлигининг таъкидлашича, Шимолий Корея янги қуролнинг синовдан ўтказилганини Пхеньянни қуролсизлантириш бўйича музокаралар тўхтаб қолгани ортида хабар қилган.\n12 июнда Сингапурда Дональд Трамп ва Ким Чен Ин Шимолий Корея АҚШ билан муносабатлар яхшиланиши ва Корея яриморолида уруш ҳолатининг расман тугатилишига жавобан ядровий ва ракета дастурларини тугатишга келишиб олишганди.\nБироқ ўшандан бери аниқ қадамлар амалга оширилмаган: Пхеньян Вашингтондан эришилган келишувлар бажарилишини кутмоқда, АҚШ маъмурияти эса Шимолий Кореянинг ядровий қуролсизланиши бўйича янги қадамлари йўқлигидан норозилик билдирмоқда.\nШимолий Корея ракета синовлари ўтказишдан мақсадни маълум қилди


Миллатчилар Бирюлёвода янги "йиғинга" тўпланмоқда\nДушанба куни Бирюлёвода 1200дан ошўиқ муҳожир ушланди.\nМоскванинг Ғарбий Бирюлёво туманида якшанба куни бўлиб ўтган оммавий тартибсизликлар ортидан полиция шаҳарда кучайтирилган режимда ишламоқда. Маҳаллий аҳоли ва миллатчи ёшлар томонидан вайрон қилинган мева-сабзавот базасидан 1200 яқин меҳнат муҳожири ушлаб кетилгани хабар қилинмоқда. Полиция ва ОМОНнинг тозалаш амалиётлари шаҳарнинг барча улгуржи савдо бозорлари ва омборларида ўтказилиши кутилмоқда.\nМосква шаҳар полиция бошқармаси тарқатган хабарга кўра, Ғарбий Бирюлёвода 300 зиёд полиция ходими “зачистка” амалиётига ташланган. “Профилактика рейдлари”ни бошлашга Россия Ички ишлар вазири Владимир Колокольцевнинг махсус буйруғи асос бўлди.\nВазирлик ўтказган фавқулодда мажлисда вазир “провокаторлар” ва оммавий тартибсизликни уюштирганлар билан бирга бозор ва базаларни ҳам текширувдан ўтказиш кераклиги тўғрисида кўрсатма берди.\n- Мен бу улгуржи базаларда тартиб ўрнатиш кераклиги тўғрисидаги буйруғимни эслатиб қўйишимга тўғри келадиганга ўхшайди. Истамасангиз, ўрнингизга бошқа одамлар бу базаларда эртадан бошлаб тартиб ўрнатиб қўяди. Бу базалар доимо ўша атроф ҳудудларда тангликни юзага келтириб туради. Тартиб ўрнатинг! У ерда ишлаётганларни Россия қонунчилиги бўйича ишлашга мажбурланг, қайси минтақадан келганига қарамасдан. Мен бу ҳаракатлар шаҳарда вазиятнинг соғломлашишига олиб келади, деб ўйлайман, дея полиция раҳбарларига буйруқ берди Россия Ички ишлар вазири Владимир Колокольцев.\nКолокольцевнинг 14 октябрга кечаси қилган чиқиши ортидан Россия Бош санитар врачи Геннадий Онишченко Ғарбий Бирюлёво мева-сабзавот савдо базасида “камчиликлар аниқлангани, тартиб ўрнатиш зарурлиги” иддаоси билан “санитария куни” эълон қилди ва бу база бир неча кунга ёпилганини маълум қилди.\nМосква шаҳар мэри Сергей Собянин Бирюлёвода бўлиб ўтган тартибсизликлар тўғрисида президент Владимир Путинга ҳисобот берди. Путин Москванинг бу ҳудудида тартиб ўрнатиш учун қўшимча кучларни, жумладан миграция хизматини жалб қилишни сўради.\nМутассадилар муносабати билдирилгач, маҳаллий полиция, ОМОН ва Миграция хизмати ходимлари Ғарбий Бирюлёво базасини муҳожирлардан тозалашга киришди. Якшанба кунги тартибсизликларда иштирок этганликда айбланиб қўлга олинган 400 кишидан 70 таси маъмурий жавобгарликка тортилгани, икки киши “Безорилик” моддаси асосида 48 соатга ҳибс этилгани айтилди.\nСавдо базаси ва “Бирюза” савдо марказига миллатчи ёшлар қилган ҳужум натижасида 23 киши жароҳат олди, хусусан 7 полициячи шифокорларга мурожаат қилди.\nАйни пайтда, Москванинг Бирюлёво базасида эрталабки соат 10 лардан полиция амалиёти бошланди. Бу ҳақда Озодликка “зачистка” гувоҳларидан бири 40 ёшли тожикистонлик Жамол гапириб берди.\n- У продуктовий – мева, қовун-тарвуз, картошка-пиёз – умуман егулик сотади. Анча котта бозор: ҳамма жойдан, ҳатто Ўзбекистондан юк келади. Аравакашларининг ўзи 600-700 киши, яна шунча грузчики бор. Базанинг ўзида 2 ёки 3 мингта одам ишлайди. Эрталаб соат 10да бошланди: одамларни тўп қилиб олиб кетди. Айримлари базани айланиб қочиб келди. Болларнинг анчасини ушлаб қолган. Уларнинг атрофдаги бир неча полиция бўлимига олиб кетди, дейди ўша куни ишга чиқмагани ва базага боролмаганини айтган тожикистонлик Жамол.\nЖамол билан суҳбат\nЖамолнинг сўзларига кўра, Ғарбий Бирюлёводаги мева-сабзавот базаси ҳозирда полиция томонидан қўршаб олинган, омборларнинг ҳаммаси ёпилган. Жамол полиция кўринишидан рус бўлмаган барча муҳожирларни полиция бўлимига олиб кетаётганини айтади.\n- Бизни болларни Северное Бирюлёво полициясига олиб кетишди, яна 3 автобусда МКАДга қараб чиқиб кетди. Чертаново, Жанубий Бирюлёво – ҳар жойга олиб кетяти! Уларни пулини олади, депорт қилади. Кўплари пул билан чиқиб келади. 5-7 минг пулини олиб қўйворади. Ҳозир бошқа бозорларда ҳам шундай тозаланаяпти! Бир гуруҳ боллар Волоколам томонида кетган эди – бозорни олдида турса, ҳаммасини ушлаб олиб кетибди. Ҳозир иккита боламиз ўша ерда қўлфланган, допрос қиляпти экан, дейди Бирюлёводаги тозалашлар бошқа туманларга ҳам кўчганига гувоғлик берган Жамол.\nРоссия Ички ишлар вазирлигининг Москва бўйича бошқармаси шаҳарда 14 октябр куни “Вулкан” оператив амалиётини бошлаганини маълум қилди.\nШунингдек, полиция Москванинг шимолидаги Отрадное мева-сабзавот базасида ҳам тозалаш амалиётини ўтказгани хабар қилинмоқда. Бу базада 80 нафар меҳнат муҳожири ҳибсга олинди. Маълум бўлишича, якшанба куни бу ерда ҳам маош вақтида берилмаганлиги туфайли оммавий муштлашув бўлиб ўтган.\nМуштлашув оқибатида 5 киши оғир аҳволда госпитализация қилинган.\nТасдиқланмаган хабарларга кўра, 14 октябр куни Бирюлево туман фуқаролари янги норозилик намойишини уюштиришга тайёргарлик кўрмоқда. Ултраўнг миллатчи ташкилотлар фаоллари Ғарбий Бирюлёво полиция бўлими олдига келиб, 25 ёшли Егор Шчербаковнинг кўринишидан кавказлик бўлган қотили аниқланиши ва жавобгарликка тортилишини талаб қилишни режалаштирмоқда.\nШаҳар полиция бошқармаси эса ҳар қандай “халқ йиғинларини” тарқатиб юборишга ваъда берди.


ЖАМОАТ НАМОЗИНИНГ ФАЗИЛАТИ » O'zbekiston musulmonlar idorasi Qashqadaryo viloyati vakilligi rasmiy sayti\nЖАМОАТ НАМОЗИНИНГ ФАЗИЛАТИ\n10-09-2020, 17:29 15 Ўқиш режими + -\nБисмиллаҳир роҳманир раҳийм\nЎзининг китоби “Қуръони карим”да “Намозни тўкис адо этинглар. Албатта намоз мўминларга вақтида фарз қилингандир” (Нисо сураси 103 оят) – деб марҳамат қилган ва бандаларига ушбу ибодат сабабидан жуда кўп дунёвий ва ухровий манфаатлар берган Аллоҳ таолога битмас туганмас ҳамду санолар бўлсин!\nНамозни комил суратда, чиройли ва гўзал қилиб адо этишга ўргатган сарвари коинот ҳазрати Пайғамбаримизга дуруду саловотлар бўлсин!\nБизнинг тилимиздаги намоз, араб тилида “солат” дейиладиган сўзнинг луғавий маъноси “Яхшиликка дуо” дир.\nИстилоҳда эса, такбир билан бошланадиган, салом бериш билан тугайдиган, зарур шартларга эга амал тушунилади.\nБеш вақт намознинг фарзлигини Куръони карим ҳам, Пайғамбаримиз (с.а.в) суннатлари ва ижмоъ билан ҳам таъкидланган.\nНамознинг ҳикматлари ва фазилатлари хусусида жуда кўплаб китоблар таълиф қилинган ва қилинмоқда. Намознинг комил суратда ва яратганнинг ҳузурида матлуб ва мақбул ҳолатда бўлишлиги фақатгина фарз амали билан кифояланадиган ва суннатларига беписанд қаровчилар ҳам топилади. Афсуски, ушбу фарз амалларнинг кўпчилигини вожиб ва суннат амаллар тўлдиришлиги хусусида ўйлаб ҳам кўрмайдилар.\nПайғамбаримиз (с.а.в) Ибн Умар разияллоҳу анҳу ривоят қилган ҳадисда “Жамоат намози ёлғизнинг намозидан йигирма етти даража афзалдир” дедилар. Бошқа ҳадиси шарифда унинг даражаси йигирма бешлиги ҳам айтилган. Демак, ёлғиз ўқувчининг намозидан жамоат билан ўқиган кишининг намози 25-27 даража устун бўлади.\nЖамоат намози Ханафий мазҳабида суннати муаккада ҳисобланади. Аллоҳ таоло “Ва қачон уларнинг ичида бўлсанг ҳамда уларга намозни қоим қилсанг, улардан бир тоифаси сен ила турсинлар” (Нисо 102) деб марҳамат қилган. Ушбу оятдан маълум булаяптики ҳатто хавф бўлиб турганда ҳам намозни жамоат билан ўқишлик Пайғамбаримиз (с.а.в) га амр қилинмоқда.Тинчлик пайтида жамоат билан намоз ўқишлик қанчалик зарурлиги ўз-ўзидан маълум бўлади.\nКўпинча жамоат намозларида учрайдиган, айрим ҳолларда ёлғиз ўқилганда учраб турадиган нуқсонларимиздан бири, бу – намоз ўқиб бўлгандан сунг таъйин қилинган маълум зикрларни қилмасдан, шошма-шошарлик билан жойимизни тарк қилишдир.\nЮқорида айтганимиздек, намоз “Яхшиликка дуо”ни англатса, намоз-бандани яратган билан мулоқоти ва қурбати бўлса, айни ўша дам банда ўз хўжасидан истиъона (сурашлик) пайтидир. Пайғамбаримиз (с.а.в) “Дуо-ибодатнинг мағзидир”-деб марҳамат қилганлар. Намоздан асл мақсад ҳам банда ўз хўжасидан хоҳ дунёвий, хоҳ ухровий тилакларини сўрашлигидир.\nАллоҳ таоло барчаларимизни намозларимизни комил суратда ва жамоат билан адо этмоқлигимизга ҳар доим муваффақ айласин!\nШаҳрисабз шаҳри “Молик Аштар”


Сафарга маҳрамсиз чиқсам мумкинми? - Динда саволим бор\nСафарга маҳрамсиз чиқсам мумкинми?\nРўйҳатдан ўтган: 12 Июн 2017, 05:01\nПост madinosh » 19 Июн 2019, 16:20\nАссалому алайкум! Водийдан Тошкентга келин бўлиб тушганимга 7 йил бўлди. Шу кунгача турмуш ўртоғим “Маҳрамсиз кетиб бўлмайди”, деб ўзлари таксида водийга олиб бориб, олиб келардилар. Энди эса икки фарзандимни қўшиб: “Ўзларинг кетаверинглар”, дейдиган бўлдилар. Албатта, машинада бегона аёллар ҳам бор бўлади. Фарзандларим ҳали биттаси 3 ёш ва кейингиси 3 ойлик. “Мумкинмас-ку маҳрамсиз сафарга чиқишим”, десам, “Мумкин экан! Ҳаж ва умрага кетишаётганда битта эркак кўп аёлларга маҳрам бўлиб кетади. Шунга сенинг ҳам бориб-келишинг жоиз экан”, дедилар. Шу тўғрими?\nЖавоб: Сафарга маҳрамсиз чиқсам мумкинми?\nПост Одинахон Муҳаммад Юсуф » 26 Июн 2019, 11:27\nВа алайкум ассалом! Маҳрамлар сизга хизмат қилишади. Бу сизни эъзозлашдир. Аллоҳ таоло кўрсатмасин, йўлда ҳар хил ҳолатлар бўлади. Шунинг учун шариатда муслималарга маҳрам билан сафарга чиқиш буюрилган.\nРасулуллоҳ соллаллоҳу алайҳи васаллам: “Аллоҳга ва охират кунига иймон келтирган аёлга уч кеча ва кундузлик масофага маҳрамсиз сафар қилиш ҳалол эмас”, деганлар. Аёл киши маҳрамсиз сафарга чиқса-ю, маҳрамлари уни қайтармасдан унга рози бўлиб турсалар, барчалари гуноҳда баробарлар.\nМавзу - Сафарга маҳрамсиз чиқсам мумкинми?